text:
Ndi musue kubala tshiena-bualu etshi mu %%
Bible ku Enternete | BIBLE—NKUDIMUINU WA BULONGOLODI BUPIABUPIA
Ndi musue kubala tshiena-bualu etshi mu %%
10 Mu tshidimu tshisatu tshia Kolesha+ mukalenge wa Pelasa, bakapesha Danyele, uvuabu babikila mu dîna dia Beleteshasâ,+ dibuluibua; mukenji au uvua mulelela, ne uvua wakula bua mvita minene. Yeye wakajingulula mukenji au ne bakamupesha bujinguludi bua tshivuaye mumone.
2 Mu matuku au, meme, Danyele, ngakadila+ mbingu isatu mijima.
3 Tshiakadia biakudia bimpe, munyinyi anyi mvinyo kabiakabuela mukana muanyi, ne tshiakadilaba mafuta mu mbingu isatu mijima.
4 Mu dituku dia 24 dia ngondo wa kumpala, pamvua ku muelelu kua musulu munene, musulu wa Tigele,+
5 ngakatangila muulu, meme kumona muntu muvuale bilamba bia line,+ ne mu tshimono tshiende muvua mukaba wa or wa ku Ufasa.
6 Mubidi wende uvua bu dibue dia krizolite,+ mpala wende uvua ne tshimuenekelu tshia mupenyi wa mvula, mêsu ende avua bu bimunyi bia kapia, maboko ende ne makasa ende bivua bu tshiamu tshia mitaku tshinona,+ ne tshiona tshia mêyi ende tshivua bu tshiona tshia musumba wa bantu.
7 Anu meme, Danyele, ke uvua mumone tshikena kumona atshi; bantu bavua nanyi kabavua bamone tshikena kumona atshi to.+ Kadi, lukanku lukole luakabakuata, bakanyema, kusokomabu.
8 Nunku, bakanshiya nkayanyi, ne pangakamona tshikena kumona tshinene etshi, munda muanyi kamuvua mushale bukole, ne tshimuenekelu tshianyi tshia bunême tshiakumbuka kundi, meme kujimija bukole buanyi buonso.+
9 Pashishe, ngakumvua dîyi diende pavuaye wakula; kadi, pangakamumvua wakula, ngakalala tulu tukole mutue mpala wanyi panshi.+
10 Kadi, pashishe tshianza tshiakandenga,+ ne tshiakanyungisha bua njukile ku bianza ne ku binu.
11 Pashishe, yeye wakangambila ne:
“Danyele, wewe muntu wa mushinga mukole,+ tuma ntema ku mêyi ankadi pa kukuambila aa. Mpindieu imana muaba webe, bualu mbantume kuudi.”
Pakangambilaye nunku, ngakimana, nzakala.
12 Pashishe, yeye wakangambila ne: “Kutshinyi to,+ wewe Danyele. Mbumvue mêyi ebe katshia ku dituku dia kumpala diuvua mufile muoyo webe ku dijingulula ne ku didipuekesha kumpala kua Nzambi webe, ne ndi mulue bua mêyi ebe.+
13 Kadi, mukokeshi+ wa bukalenge bua Pelasa wakimana matuku 21 bua kunduisha. Kadi, pashishe Mikaele,+ umue wa ku bakokeshi banene, wakalua kungambuluisha; ne ngakashala muaba au ku luseke kua bakalenge ba Pelasa.
14 Ndi mulue kukumvuija tshiafikila tshisamba tshienu ku ndekelu kua matuku,+ bualu ntshikena kumona tshia matuku atshilualua.”+
15 Mpindieu, pakangambilaye mêyi aa, ngakatua mpala wanyi panshi, meme kushala tshiyi ngakula.
16 Pashishe, eu uvua mufuanangane ne muntu wakalenga mishiku yanyi,+ meme kubulula mukana muanyi, kuambila eu uvua muimane kumpala kuanyi ne: “Mukalenge wanyi, ndi nzakala bua tshikena kumona etshi, ne tshiena ne bukole to.+
17 Nunku, mmunyi mudi muena mudimu wa mukalenge wanyi mua kuakula ne mukalenge wanyi?+ Bualu mpindieu tshiena ne bukole, ne kakuena mueyelu mushale munda muanyi to.”+
18 Eu uvua mufuanangane ne muntu wakandenga kabidi, kunkoleshaye.+
19 Pashishe, wakangambila ne: “Kutshinyi to,+ wewe muntu wa mushinga mukole.+ Ikala ne ditalala.+ Ikala ne bukole, eyowa, ikala ne bukole.” Pavuaye wakula nanyi apu, ngakakoleshibua, meme kuamba ne: “Mukalenge wanyi akule, bualu wewe udi munkoleshe.”
20 Pashishe, yeye wakamba ne: “Udi mumanye tshindi muluile kuudi anyi? Mpindieu meme nempingane bua kuluangana ne mukokeshi wa Pelasa.+ Pandi nya, mukokeshi wa Grese nealue.
21 Kadi, nenkuambile malu adibu bafunde mu mifundu ya bulelela. Kakuena muntu udi ungambuluisha bikole menemene mu malu aa pa kumbusha anu Mikaele,+ mukokeshi wenu.+
Tumina bantu
Tumina bantu
BIBLE—NKUDIMUINU WA BULONGOLODI BUPIABUPIA
Danyele 10
Tshiluba
Bala Bible ku Enternete
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


c: text/html

text: Kudi muludiki. Mujiki wa Davidi. Musambu.65 Nzambi wetu, butumbi mbukuindile mu Siona;+Netukumbaje mitshipu yetu kuudi.+2 Wewe Muteleji wa disambila, bantu ba mishindu yonso* nebalue kuudi.+3 Bilema bianyi mbimpite bukole,+Kadi wewe udi utubuikidila dishipa dietu dia mikenji.+4 Wa diakalenga mmuntu uudi usungula ne usemeja pabuipiBua kusombaye mu mbanza yebe.+Netukute buimpe bua mu nzubu webe,+Ntempelo webe wa tshijila.*+5 Neutuandamune ne bienzedi bia buakane bidi bikemesha,+Wewe Nzambi wa lupandu luetu;Udi Tshieyemenu tshia ntengu yonso ya buloba+Ne tshia badi kule dia muamua dia mbuu.6 Wewe* wakajadika mikuna bikole ku bukole buebe;Wewe* udi mudivuadike ne makanda.+7 Wewe* udi ubatamija mbuu ya mavuala makole,+Mutoyi wa mavuala ayi kabidi ne diyumbakana dia bisamba.+8 Bantu badi basombele miaba ya kule nebakeme bua bimanyinu biebe;+Neweleshishe ba kudi dîba dipatukila too ne ba kudi dîba dibuelela mbila ne disanka.9 Udi utabalela buloba,Ubumeneshisha bintu bipite bungi* ne ubuvuija bubanji bikole.+Kasulu ka kudi Nzambi nkuwule tente ne mâyi;Wewe udi ubapesha ntete,+Bualu mushindu au ke uwakalongolola buloba.10 Udi ubolesha minkoloji yabu ne ulandakaja maloba abu adibu babundulule;*Udi ubutekesha ne minsensa ya mvula; udi ubenesha bintu bidi bitolokapu.+11 Udi ulengeja tshidimu ne buimpe buebe;Tujila tuebe ntuwule tente ne bintu bivule biyila ne panshi.*+12 Mpata ya mu tshipela ya didishila nyama idi ne mâyi a bungi apueka anu kupueka,*+Ne mikuna mikese mmivuadika disanka.+13 Mpata ya didishila nyama mmiuwule ne bisumbu bia nyama,Ne bibandabanda* mbibuikila kudi ntete.+Bidi biela mbila ya ditshimuna, eyowa, bidi bimba misambu.+

robotstxt: allowed

filter: keep


text:
BIUMA BIA MU DÎYI DIA NZAMBI | YESHAYA 24-28
Yehowa utu ulama bantu bende
Anu bu muakididianganyi udi ne muoyo wa kupa, Yehowa utu utupesha biakudia bia mu nyuma bia bungi.
“Yehowa wa misumba nealongoluele bantu bonso bidia bia disanka”
Mu bikondo bivuabu bafunda Bible, pavua bantu badia biakudia pamue, bivua bileja ne: bavua mu ditalala ne bikale balunda
‘Biakudia bia manyi bisangisha ne buongo bua mu mifuba, bia mvinyo muladika ndala mulengejibue bimpe’
Biakudia bia manyi ne mvinyo muladika ndala mulengeja bimpe bidi tshimfuanyi tshia biakudia bitambe buimpe bia mu nyuma bidi Yehowa utupesha


text:
Ndi musue kubala tshiena-bualu etshi mu %%
Bible ku Enternete | BIBLE—NKUDIMUINU WA BULONGOLODI BUPIABUPIA
Ndi musue kubala tshiena-bualu etshi mu %%
Kudi muludiki. Mujiki wa Davidi.
41 Wa diakalenga mmuntu yonso udi utabalela muntu mupuekele;+Yehowa neamusungile mu dituku dia dikenga.
2 Yehowa neamukube ne neamulame ne muoyo.
Neabikidibue ne: mmuena diakalenga pa buloba;+Kuakumufila ku disua dia bena lukuna bende nansha.+
3 Yehowa neamukuatshishe pa bulalu buende bua disama;+Mu disama diende, wewe neushintulule bulalu buende buonso.
4 Bualu ngakamba ne: “Yehowa wanyi, undeje luse luebe.+
Ungondope,+ bualu ndi mukuenzele mpekatu.”+
5 Kadi bena lukuna banyi badi bakula bibi bua bualu buanyi bamba ne:
“Ndîba kayi diafuaye ne ndîba kayi diajimina dîna diende?”
6 Umue wabu yeye mulue kummona, muoyo wende udi wakula malu a dishima.
Udi ukeba bua kupeta bualu bubi bua kuambaye;Pashishe udi upatuka, ubutangalaja miaba yonso.
7 Bonso badi bankine badi banungenangana;Badi balukakaja ngenyi ya bualu bubi bua kungenzela, bamba ne:
8 “Bualu butambe bubi mbumukuate;Mpindieu udiye panshi, kakujuka kabidi to.”+
9 Nansha muntu uvua nanyi mu ditalala, muntu umvua ngeyemena,+Uvua udia diampa dianyi, mmunjudile tshikankanyi tshiende.+
10 Kadi wewe, Yehowa wanyi, undeje luse luebe ne unjule,Bua mmone mua kubapingajila difutu.
11 Ku bualu ebu, nemmanye ne: udi usanka bua bualu buanyi:
Padi muena lukuna wanyi kayi mua kuela mbila ya dintshimuna.+
12 Kadi meme, udi untua mpanda bua muoyo wanyi mutoke;+Neundame kumpala kuebe kashidi.+
13 Yehowa, Nzambi wa Isalele, atumbishibueKashidi ne tshiendelele.+
Amen, Amen.
Tumina bantu
Tumina bantu
BIBLE—NKUDIMUINU WA BULONGOLODI BUPIABUPIA
Misambu 41
Tshiluba
Bala Bible ku Enternete
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
Ndi musue kubala tshiena-bualu etshi mu %%
Bible ku Enternete | BIBLE—NKUDIMUINU WA BULONGOLODI BUPIABUPIA
Ndi musue kubala tshiena-bualu etshi mu %%
Lumu luimpe lufunda kudi Yone
8:12-59
-
Tatu udi ufila bujadiki bua bualu bua Yezu (12-30)
-
Bana ba Abalahama (31-41)
-
Bana ba Diabolo (42-47)
-
Yezu ne Abalahama (48-59)
8 12 Pashishe Yezu wakakula kabidi nabu, wamba ne: “Ndi butoke bua pa buloba.+ Muntu yonso udi undonda kakuendela mu mîdima nansha kakese, kadi neikale ne butoke+ bua muoyo.”
13 Nunku Bafalese bakamuambila ne: “Udi ujadika bualu buebe nkayebe; bujadiki buebe ki mbulelela to.”
14 Yezu wakabandamuna ne: “Nansha mundi njadika bualu buanyi nkayanyi, bujadiki buanyi mbulelela, bualu ndi mumanye kumvua mufume ne kundi nya.+ Kadi nuenu kanuena bamanye kumvua mufume ne kundi nya to.
15 Nudi nulumbuluisha malu mu mubidi;+ meme tshiena ndumbuluisha muntu nansha umue.
16 Kadi nansha meme ndumbuluisha, dilumbuluisha dianyi ndilelela, bualu tshiena nkayanyi to, kadi Tatu uvua muntume udi nanyi.+
17 Kabidi, mbafunde mu Mikenji yenu ne: ‘Bujadiki bua bantu babidi mbulelela.’+
18 Meme ke udi ujadika bualu buanyi nkayanyi, ne Tatu uvua muntume udi ujadika bualu buanyi.”+
19 Pashishe bakamukonka ne: “Tatu webe udi penyi?” Yezu wakandamuna ne: “Kanuena bammanye ni mmeme ni n’Tatu wanyi to.+ Bu nuenu bammanye, nuvua kabidi mua kumanya Tatu wanyi.”+
20 Wakakuila mêyi aa muaba wa tushete tua diela makuta+ pavuaye ulongesha mu ntempelo. Kadi muntu nansha umue kakamukuata, bualu dîba diende kadivua dianji kukumbana to.+
21 Nunku wakabambila kabidi ne: “Meme ndi nya, nenunkebe, kadi nuenu nenufue mu mpekatu wenu.+ Kanuena mua kulua muaba undi nya.”+
22 Ke bena Yuda kutuadija kuamba ne: “Kakudishipa to, ki mmuomu? Bualu udi wamba ne: ‘Kanuena mua kulua muaba undi nya.’”
23 Wakabambila kabidi ne: “Nuenu nudi bafumine miaba ya panshi; meme ndi mufumine miaba ya muulu.+ Nuenu nudi bafumine pa buloba ebu; meme tshiena mufumine pa buloba ebu to.
24 Ke bualu kayi mvua munuambile ne: Nenufue mu mpekatu yenu. Bualu binuikala kanuyi nuitabuja ne: meme ndi yeye, nenufue mu mpekatu yenu.”
25 Nunku bakatuadija kumukonka ne: “Wewe udi nganyi?” Yezu wakabandamuna ne: “Bua tshinyi mene ndi ngakula nenu?
26 Ndi ne malu a bungi a kuamba bua bualu buenu ne a kulumbuluisha. Mu bulelela, Yeye uvua muntume mmulelela, ne malu mine amvua mumvue kudiye, ndi ngambila ba pa buloba.”+
27 Kabavua bajingulule ne: uvua ubambila bualu bua Tatu to.
28 Pashishe Yezu wakamba ne: “Panuikala babandishe Muana wa muntu kuulu,+ dîba adi nenumanye ne: Meme ndi yeye+ ne tshitu ndienzela bualu mu meme nkayanyi to;+ kadi ndi ngakula malu aa anu muvua Tatu mundongeshe.
29 Eu uvua muntume udi nanyi; kavua mundekele nkayanyi to, bualu misangu yonso ndi ngenza malu adi amusankisha.”+
30 Pavuaye wamba malu aa, bantu ba bungi bakamuitabuja.
31 Pashishe Yezu wakambila kabidi bena Yuda bavua bamuitabuje ne: “Nuenu bashale mu dîyi dianyi, nudi bushuwa bayidi banyi,
32 ne nenumanye bulelela,+ ne bulelela nebunupeshe budikadidi.”+
33 Bakamuandamuna ne: “Tuetu tudi bana ba Abalahama, katutu banji kuikala bapika ba muntu nansha. Mmunyi muudi wamba ne: ‘Nenupete budikadidi’?”
34 Yezu wakabandamuna ne: “Bulelela, bulelela, ndi nnuambila ne: muenji wa mpekatu yonso mmupika wa mpekatu.+
35 Bualu bukuabu, mupika katu ushala mu nzubu mua mfumuende kashidi to; muana udi ushalamu kashidi.
36 Nunku Muana yeye munupeshe budikadidi, nenuikale bushuwa ne budikadidi.
37 Ndi mumanye ne: nudi bana ba Abalahama. Kadi nudi nukeba kunshipa bualu dîyi dianyi kadiena diya kumpala munkatshi muenu to.
38 Ndi ngakula malu amvua mumone pantshivua kudi Tatu wanyi,+ kadi nuenu nudi nuenza malu anuvua bumvue kudi tatuenu.”
39 Bakamuandamuna ne: “Abalahama ke tatuetu.” Yezu wakabambila ne: “Bu nuenu bikale bana ba Abalahama,+ nuvua mua kuikala nuenza bienzedi bia Abalahama.
40 Kadi mpindieu nudi nukeba bua kunshipa meme muntu udi munuambile bulelela bumvua mumvue kudi Nzambi.+ Abalahama kavua muenze nunku to.
41 Nuenu nudi nuenza bienzedi bia tatuenu.” Bakamuambila ne: “Katuvua baledibue mu buendenda to; tudi ne Tatu umue, Nzambi.”
42 Yezu wakabambila ne: “Bu Nzambi muikale Tatu wenu, nuvua mua kunnanga,+ bualu mvua mufume kudi Nzambi ne ndi muaba eu. Tshiena mudiluile mu meme nkayanyi to, kadi Yeye au uvua muntume.+
43 Bua tshinyi kanuena nujingulula malu andi ngamba? Bualu kanuena mua kuteleja dîyi dianyi to.
44 Nuenu nudi bafume kudi tatuenu Diabolo, ne nudi basue kukumbaja majinga a tatuenu.+ Yeye au uvua mushipianganyi pakabangaye,+ kakimana bikole mu bulelela, bualu bulelela kabuena munda muende to. Padiye wamba bualu bua dishima, udi wakula bilondeshile tshidiye menemene, bualu mmuena dishima ne tatu wa dishima.+
45 Kadi meme, bualu ndi nnuambila bulelela, kanuena nungitabuja to.
46 Nnganyi wenu udi untuisha mundi ne mpekatu? Bingikala ngamba bulelela, bua tshinyi kanuena nungitabuja?
47 Muntu udi mufume kudi Nzambi udi uteleja mêyi a Nzambi.+ Ke bualu kayi kanuena nuteleja, bualu kanuena bafume kudi Nzambi to.”+
48 Bena Yuda bakamuandamuna ne: “Katuena tuambilamu patudi tuamba ne: ‘Wewe udi muena Samalea+ ne udi ne demon’ anyi?”+
49 Yezu wakandamuna ne: “Tshiena ne demon to, kadi ndi nnemeka Tatu wanyi, nuenu kanuena nunnemeka to.
50 Kadi meme tshiena ndikebela butumbi buanyi nkayanyi to;+ kudi Eu udi ukeba ne ulumbuluisha.
51 Bulelela, bulelela, ndi nnuambila ne: muntu yeye mutumikile dîyi dianyi kakumona lufu nansha kakese.”+
52 Bena Yuda bakamuambila ne: “Mpindieu tudi bajadike ne: udi ne demon. Abalahama wakafua ne baprofete kabidi, kadi wewe udi wamba ne: ‘Muntu yeye mutumikile dîyi dianyi kakulabula lufu nansha kakese.’
53 Wewe kuena munene kupita tatuetu Abalahama wakafua to, ki mmuomu? Baprofete bakafua pabu. Wewe udi udiangata bu nganyi?”
54 Yezu wakandamuna ne: “Bingikala nditumbisha nkayanyi, butumbi buanyi budi tshianana. Tatu wanyi ke udi untumbisha,+ yeye unudi nuamba ne: n’Nzambi wenu.
55 Penu kanuena bamumanye to,+ kadi meme ndi mumumanye.+ Meme muambe ne: tshiena mumumanye, nengikale muena dishima bu nuenu. Kadi ndi mumumanye ne ndi ntumikila dîyi diende.
56 Abalahama tatuenu wakasanka bikole bua ditekemena dia kumona dituku dianyi, wakadimona, kusankaye.”+
57 Nunku bena Yuda bakamuambila ne: “Kuena muanji kukumbaja nansha bidimu 50 to, Abalahama ke uukadi mumone?”
58 Yezu wakabambila ne: “Bulelela, bulelela, ndi nnuambila ne: kumpala kua Abalahama kuikalaku, meme mvuaku.”+
59 Nanku bakangula mabue bua kumuasa, kadi Yezu wakasokoma, kupatukaye mu ntempelo.
Tumina bantu
Tumina bantu
BIBLE—NKUDIMUINU WA BULONGOLODI BUPIABUPIA
Yone 8
Tshiluba
Bala Bible ku Enternete
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
UMONYI UDI MU MBIMBI YA NZAMBI | ZAKALIYA 1-8
“Kuata Tenyi gu Songi ya Mulele wa Muenya Yuda”
8:20-23
Mala kumi a mazuelelo agasue a mu ifutshi, mbaakuata tenyi gu songi ya mulele wa muenya Yuda, enji mbaazuela egi: “Tuatshigina guya n’enu.” Mu masugu awa a gisugishilo, athu a mu ifutshi yagasue adi gudihuhua mu gikombelelo gia giamatshidia ha gukombelela Yehowa hamoshi nu Aklisto ambiwe maji mu nyuma
Mangino, mu maluholo atshi imeme iko yana gukuatesa aklisto ambiwe maji mu nyuma?
Ana gudihana nu mutshima umoshi mu mudimo wa gulongesa
Ana guhana nji mbongo jiawo nu mutshima umoshi ha gukuatesa mudimo wa gulongesa


text:
Ndi musue kubala tshiena-bualu etshi mu %%
Bible ku Enternete | BIBLE—NKUDIMUINU WA BULONGOLODI BUPIABUPIA
Ndi musue kubala tshiena-bualu etshi mu %%
19 Yobo wakandamuna ne:
2 “Too ne dîba kayi dinuatungunuka ne kufiikisha anyima wanyi munda,+Nunzaza ne mêyi?+
3 Misangu dikumi eyi nudi bantandishe;Kanuena ne bundu bua kungenzela malu makole to.+
4 Nansha meme muine mutupakane,Tshilema tshianyi tshidi anu kundi meme.
5 Nuenu basuminyine ne kudibandisha ku mutu kuanyi,Nuamba mudi bualu budibu bambanda nabu buikale bulelela,
6 Nunku, numanye ne: Nzambi ke udi mumpambule,Ne mmunkuate mu bukondo buende bua kulemba nabu.
7 Tangilayi! Ndi ntungunuka ne kuela lubila ne: ‘Tshikisu!’ kadi tshiena mpeta diandamuna to;+Ndi ntungunuka ne kuela lubila ndomba diambuluisha, kadi kulumbuluisha kuakane kakuenaku.+
8 Yeye mmukange njila wanyine tshimanu tshia mabue, nunku tshiena mua kupita to;Mmubuikile njila yanyi ne mîdima.+
9 Mmumvule butumbi buanyiNe mmumbushe tshifulu tshia butumbi ku mutu kuanyi.
10 Udi untshibulula nseke yonso too ne pandi njimina;Udi ujomona ditekemena dianyi bu mutshi.
11 Tshiji tshiende tshidi tshintemena,Ne udi ummona bu muena lukuna wende.+
12 Bisumbu biende bia basalayi bidi bidisangisha, bintshintshimika,Ne bidi bijingila ntenta wanyi.
13 Bana betu menemene mmubipate kule nanyi,Ne bantu badi bammanye mbangele nyima.+
14 Balunda banyi ba pa muoyo mbandekele,Ne bantu bamvua mumanye bimpe mbampue muoyo.+
15 Benyi badi mu nzubu muanyi+ ne bapika banyi bakaji badi bangangata bu muenyi;Ndi muntu wa ku babende ku mêsu kuabu.
16 Ndi mbikila muena mudimu wanyi, kadi kena ungitaba;Ndi mmusengelela ne mukana muanyi bua kungumvuila luse.
17 Mupuya wa mu diulu dianyi muine mmulue tshintu tshia muengu kudi mukajanyi,+Ndi mupuya mubi kudi bana betu menemene.
18 Too ne bana batekete bakadi bampepeja;Pandi njuka, badi batuadija kumpenda.
19 Balunda banyi bonso ba pa muoyo mbankine,+Ne bantu bamvua munange mbankudimukile.+
20 Mifuba yanyi mmilamate ku dikoba dianyi ne ku misunyi yanyi,+Ndi mpanduka ne dikoba dia ku mênu anyi.
21 Ngumvuilayiku luse, balunda banyi, ngumvuilayiku luse,Bualu tshianza tshia Nzambi ntshindenge.+
22 Bua tshinyi nudi nutungunuka ne kunkengesha mudi Nzambi unkengesha,+Nunduisha kanuyi nule-kela?+
23 Bu bobu nansha bafunde mêyi anyi,Bu bobu nansha mua kuikala baafunde mu mukanda!
24 Kaah! Bu bobu nansha baatape pa dibue bua kashidiNe ntapu wa tshiamu tshifiike ne tshiamu tshia plomb!
25 Bualu ndi mumanye bimpe ne: mukuudi wanyi+ udi ne muoyo;Yeye nealue pashishe ne neimane pamutu pa buloba.
26 Panyima pa dikoba dianyi dimana kunyanga mushindu eu,Nansha muntshidi mu mubidi wanyi, nemmone Nzambi
27 Ungadimuena meme muine,Wikala mêsu anyi meme mua kumona, ki nga muntu mukuabu to.+
Kadi ndi ndiumvua mushikile munda muanyi bikole!
28 Bualu nudi nuamba ne: ‘Mmushindu kayi utudi tumukengesha?’+
Bualu muji wa bualu ebu udi kundi meme.
29 Ikalayi ne buôwa bua muele wa mvita,+Bualu muele wa mvita udi utuadila bilema dinyoka;Numanye ne: mulumbuluishi udiku.”+
Tumina bantu
Tumina bantu
BIBLE—NKUDIMUINU WA BULONGOLODI BUPIABUPIA
Yobo 19
Tshiluba
Bala Bible ku Enternete
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
NSHAPITA WA 53
Mulombodi udi mua kubatamija tshipepele ne Mbuu
MATAYI 14:22-36 MÂKO 6:45-56 YONE 6:14-25
BANTU BADI BAJINGA KUTEKA YEZU MUKALENGE
YEZU UDI WENDA PA MÂYI, UBATAMIJA TSHIPEPELE
Bukole bua Yezu buvuaye mukuate nabu mudimu bua kudiisha bantu ba bungi mu tshishima buvua bulenge bantu ba bungi. Bakamba ne: “Eu udi bulelela Muprofete uvua ne bua kulua pa buloba,” Masiya, ne uvua bushuwa ne bua kuikala mukalenge muimpe. (Yone 6:14; Dutelonome 18:18) Nunku bantu bakalongolola bua kukuata Yezu ne kumuteka mukalenge.
Kadi Yezu wakajingulula tshivua bantu balongolole. Wakatangalaja bantu ne kuambilaye bayidi bende bua kupingana mu buatu buabu. Bavua ne bua kuya penyi? Bavua ne bua kuya ku Betesaida, pashishe mu Kapênuma. Kadi Yezu yeye wakaya ku mukuna bua kusambila nkayende butuku abu.
Bu mutshivua ngondo ukenkesha katupa kakese kumpala kua butuku kutshia, Yezu wakamona buatu pa bule. Tshipepele tshikole tshivua tshikebesha mavuala makole, ne bapostolo bavua “batata bua kuita buatu, bualu tshipepele tshivua tshitangile kudibu.” (Mâko 6:48) Yezu wakapueka mukuna ne kutuadijaye kuendela pa mâyi avua ne mavuala makole uya mutangile kudibu. Mpindieu ‘bakita buatu ntanta wa kilometre mitue ku itanu anyi isambombo.’ (Yone 6:19) Bayidi bakamona Yezu bu uvua upita ku luseke, bakela mbila bua buôwa bamba ne: “Ntshilengulengu!”—Mâko 6:49.
Yezu wakabakankamija wamba ne: “Koleshayi muoyo! Mmeme; kanutshinyi to.” Kadi Petelo wakamba ne: “Mukalenge, pikalabi ne: nguewe, tuma dîyi ndue kuudi pa mâyi.” Yezu wakandamuna ne: “Luaku!” Ke Petelo kupatuka mu buatu, ne bushuwa wakendela pa mâyi ne kuyaye mutangile kudi Yezu. Kadi pakatangilaye tshipepele tshikole, wakumvua buôwa, kutuadijaye kudina. Wakela dîyi ne: “Mukalenge, nsungila!” Yezu wakolola tshianza kukuataye Petelo ne kumuambilaye ne: “Wewe muena ditabuja dikese, uvua muelakane bua tshinyi?”—Matayi 14:27-31.
Petelo ne Yezu bakabuela mu buatu, tshipepele kutalalatshi. Bayidi bakakema, kadi bivuaku bikengela bua bakeme anyi? Bu bobu bajingulule “diumvuija dia mampa,” tshishima tshivua Yezu muenze mêba makese kumpala pavuaye mudiishe bantu binunu bia bungi, kabivua mua kubakemesha bua muvuaye wendela pa mâyi ne mubatamije tshipepele to. Nunku bakamunemekela bamba ne: “Wewe udi bushuwa Muana wa Nzambi.”—Mâko 6:52; Matayi 14:33.
Diakamue bakafika mu mpata muimpe wa Genesaleta, ku sud kua Kapênuma. Badi bela luongo mu mâyi ne batuluka baya ku muelelu wa mâyi. Bantu bakamanya Yezu, ne bonso buabu pamue ne bena mu misoko ya pa mpenga bakamutuadila babedi. Pavua babedi aba balenga anu luzembe lua tshilamba tshia pa mutu tshia Yezu, masama abu avua ajika.
Tshikondo atshi, musumba wa bantu bavua bamone Yezu udiisha bantu binunu bia bungi mu tshishima bakamanya ne: Yezu uvua mumbuke. Nunku pavua tumatu tukese tua mu Tibelia tufike, bantu bakabuelamu ne kuya ku Kapênuma bua kupeta Yezu. Pakamupetabu, bakamuebeja ne: “Labi, uvua mufike muaba eu dîba kayi?” (Yone 6:25) Yezu wakabatandisha muikale ne kabingila, anu mutuabimona pashishe.


text:
Sedekiya mukalenge wa Yuda; buntomboji buende (18-20)
24 Mu matuku a Yehoyakima, Nebukadenesâ+ mukalenge wa Babilona wakalua bua kumuluisha, ne Yehoyakima wakalua muena mudimu wende bidimu bisatu. Kadi wakamukudimukila, kumutombokelaye.2 Pashishe Yehowa wakabanga kumutumina bisumbu bia benzavi bia bena Kasada,+ bena Sulia, bena Moaba, ne bena Amona. Uvua anu ubatuma kudi Yuda bua kumubutula, bilondeshile dîyi dia Yehowa+ divuaye muakule ku butuangaji bua bena mudimu bende baprofete.3 Bualu ebu buvua bushuwa bufikile bena Yuda ku dîyi dia Yehowa, bua kubumbusha ku mêsu kuende+ bua mpekatu yonso ivua Manashe muenze,+4 ne kabidi bua mashi a bantu bavua kabayi ne bualu avuaye muele panshi,+ bualu uvua muwuje Yelushalema ne mashi a bantu bavua kabayi ne bualu ne Yehowa kavua musue kufua luse to.+5 Bua malu adi mashale a ku malu a Yehoyakima, malu onso avuaye muenze, ki mmafunda mu mukanda wa malu a bikondo bia bakalenge ba Yuda anyi?+6 Pashishe Yehoyakima wakalala bua kuikisha ne bankambua bende;+ ne muanende Yehoyakina wakalua mukalenge pa muaba wende.7 Mukalenge wa Ejipitu kakateta kabidi musangu nansha umue bua kupatuka mu buloba buende to, bualu mukalenge wa Babilona uvua muangate bintu bionso bia mukalenge wa Ejipitu,+ kumbukila ku Kasulu ka tshilonda nkoka* ka mu Ejipitu+ too ne ku Musulu wa Pelata.+8 Yehoyakina+ uvua ne bidimu 18 pavuaye mulue mukalenge, ne wakakokesha ngondo isatu mu Yelushalema.+ Dîna dia mamuende divua Nehusheta muana wa Elenatana wa mu Yelushalema.9 Wakatungunuka ne kuenza malu mabi ku mêsu kua Yehowa, bilondeshile bionso bivua tatuende muenze.10 Tshikondo atshi bena mudimu ba Nebukadenesâ mukalenge wa Babilona bakabanda bua kuluisha tshimenga tshia Yelushalema, ne bakatshijingila.+11 Nebukadenesâ mukalenge wa Babilona wakalua ku tshimenga pavua bena mudimu bende batshitshintshimike.12 Yehoyakina mukalenge wa Yuda wakapatuka kuyaye kudifila kudi mukalenge wa Babilona,+ pamue ne mamuende, bena mudimu bende, bakokeshi ba mu bukalenge buende, ne bena mudimu ba mu lubanza luende;+ ne mukalenge wa Babilona wakamukuata mu tshidimu tshia muanda mukulu tshia bukokeshi buende.+13 Pashishe wakangata bintu bionso bia mushinga bia mu nzubu wa Yehowa ne bintu bia mushinga bia mu nzubu* wa mukalenge kuntu aku.+ Wakakosolola bintu bionso bia or bivua Solomo mukalenge wa Isalele muenze mu ntempelo wa Yehowa tutupa tutupa,+ anu mukavua Yehowa muambe.14 Wakakuata Yelushalema mujima, bakokeshi bonso,+ bilobo bia mvita bionso, nsenda yonso ne nsenda wa biamu* yonso kuyaye nabu,+ mmumue ne: wakakuata bantu binunu 10 kuyaye nabu. Kakuvua muntu uvua mushale pa kumbusha bapele menemene ba mu buloba.+15 Nunku wakakuata Yehoyakina+ kuyaye nende mu Babilona;+ wakaya kabidi ne mamuende wa mukalenge, bakaji ba mukalenge, bena mudimu ba mu lubanza luende, ne bantu banene ba mu buloba, wakabakuata mu Yelushalema kuyaye nabu ku Babilona.16 Mukalenge wa Babilona wakakuata kabidi bena mvita bonso, bantu 7 000, pamue ne bansenda tshinunu ne bansenda ba biamu,* buonso buabu bikale bilobo ne balongesha mvita, kuyaye nabu ku Babilona.17 Mukalenge wa Babilona wakateka Matanaya, tatuende mukuabu wa Yehoyakina+ mukalenge pa muaba wende, kushintululaye dîna diende kuluadi Sedekiya.+18 Sedekiya uvua ne bidimu 21 pavuaye mulue mukalenge, ne wakakokesha bidimu 11 mu Yelushalema. Dîna dia mamuende divua Hamutala+ muana wa Yelemiya wa ku Libina.19 Wakatungunuka ne kuenza malu mabi ku mêsu kua Yehowa, bilondeshile bionso bivua Yehoyakima muenze.+20 Bivua bua tshiji tshia Yehowa ke pavua malu onso aa menzeke mu Yelushalema ne mu Yuda, too ne pavuaye mubumbushe ku mêsu kuende.+ Pashishe Sedekiya wakatombokela mukalenge wa Babilona.+


text:
NSHAPITA WA 20
“Udi ne meji mu mutshima”
—Kadi utu udipuekesha
1-3. Bua tshinyi tudi tujadika ne: Yehowa udi ne didipuekesha?
TATU kampanda mmusue kulongesha muanende mukese bualu bua mushinga. Mmusue kulenga muoyo wende. Udi mua kuenza tshinyi? Neimane kuulu, ukanyina muana ne luonji luonso anyi? Peshi neapuekelele bua kushala bule bua muana ne kutuadija kuakula ne bupole mu buimpe? Bushuwa, muledi udi ne didipuekesha neasungule bua kuakula ne muanende mu mushindu muimpe.
2 Yehowa mmuledi wa mushindu kayi? Udi udibandisha peshi udi udipuekesha? Mmuena malu makole peshi mmuena bupole? Yehowa mmumanye malu onso ne udi ne meji a bungi be. Kadi udi mumanye ne: mbikolele bantu badi ne dimanya ne lungenyi bua kuikala ne didipuekesha anyi? Anu mudi Bible wamba, “Dimanya didi difikisha ku didiuwuja.” (1 Kolinto 3:19; 8:1) Kadi Yehowa “udi ne meji mu mutshima,” ne udi kabidi ne didipuekesha. (Yobo 9:4) Kabiena bisua kumvuija ne: Yehowa mmushadile anyi mmukese to, kadi kena udibandisha to. Bua tshinyi tudi tuamba nanku?
3 Yehowa udi wa tshijila. Nunku kena ne didibandisha to, bualu ditu dibipisha muntu. (Mâko 7:20-22) Tumone kabidi tshivua muprofete Yelemiya muambile Yehowa. Wakamba ne: ‘Kakuyi mpata, muoyo webe [Yehowa] neuvuluke ne newiname pa mutu panyi.’ * (Muadi wa Yelemiya 3:20, NW) Anji elabi meji, Yehowa Mukalenge Mutambe Bunene wa diulu ne buloba, uvua musue ‘kuinama’ anyi kupuekelela bua kufika muaba uvua Yelemiya bua kutabalela muntu eu mupange bupuangane. (Musambu 113:7) Bulelela, Yehowa udi ne didipuekesha. Kadi didipuekesha diende didi diumvuija tshinyi? Mmunyi mudidi dipetangana ne meji? Bua tshinyi didi ne mushinga kutudi?
Mudi Yehowa muleje didipuekesha
4, 5. a) Didipuekesha ntshinyi? Didi dimuenekela ku tshinyi? Bua tshinyi katuena mua kuamba ne: nkutebelela anyi nkupanga dikima? b) Mmunyi muvua Yehowa muleje didipuekesha mu malu avuaye muenzele Davidi? Didipuekesha dia Yehowa didi ne mushinga kayi kutudi?
4 Didipuekesha ndibenga kuikala ne diditambisha ne didisua. Nngikadilu udi mu muoyo ne didi dimuenekela ku ngikadilu mikuabu bu mudi: bupole, lutulu, ne dibenga kuikala ne malu makole. (Galatiya 5:22, 23) Kadi, katuena ne bua kuangata ngikadilu idi isankisha Nzambi eyi bu ditebelela anyi dibenga kuikala ne dikima. Kayena ipangisha Yehowa bua kuikala ne tshiji tshia buakane anyi kuleja bukole buende bua kubutula nabu to. Kadi didipuekesha dia Yehowa ne bupole buende bidi bileja mudiye ne bukole bua bungi budi bumuambuluisha bua kudikanda bimpe menemene. (Yeshaya 42:14) Mmunyi mudi didipuekesha dipetangana ne meji? Mukanda mukuabu udi wakula bua Bible udi wamba ne: “Ndekelu wa bionso badi bumvuija didipuekesha . . . bu diditatshisha bua bakuabu ne didi nshindamenu wa meji onso.” Nunku meji malelela kaena mua kuikalaku padiku kakuyi didipuekesha. Mmunyi mudi didipuekesha dia Yehowa dituambuluisha?
Muledi udi ne meji udi wenzela bana bende malu ne didipuekesha ne bupole buonso
5 Mukalenge Davidi wakimbila Yehowa ne: ‘Wewe wakumpa ngabu wa lupandu luebe, tshianza tshiebe tshia balume tshiakungimanyika, ne kudipuekesha kuebe kuakumvuija muntu munene.’ (Musambu 18:35) Yehowa wakadipuekesha bua kuambuluisha muntu muena mapange eu ne kumulama dituku dionso. Davidi uvua mumanye ne: didipuekesha divua Yehowa mumuleje ke divua dimupeteshe lupandu ne bukalenge kabidi. Bu Yehowa kayi ne budipuekeshi, wanyisha bua kudipuekesha bua kutuenzela malu bu tatu wa dinanga ne mupole, nnganyi wa kutudi uvua mua kutekemena bua kupanduka?
6, 7. a) Bua tshinyi Bible kena wamba ne: Yehowa mmupuekele? b) Ndipetangana kayi didi pankatshi pa bupole ne meji? Nnganyi udi tshilejilu tshitambe buimpe mu muanda eu?
6 Tumanye ne: didipuekeshe ndishilangane ne bupuekele. Bupuekele nngikadilu muimpe udi bantu ba lulamatu ne bua kuikala nende. Anu bu didipuekesha, bupuekele budi bupetangana ne meji. Tshilejilu, Nsumuinu 11:2 udi wamba ne: ‘Meji adi kudi bantu bapuekele.’ Kadi Bible kena wamba bua Yehowa ne: mmupuekele to. Bua tshinyi? Bilondeshile Bible, muntu mupuekele udi ne malu adiye mua kuenza ne adiye kayi mua kuenza. Kadi Nzambi Wa Bukole Buonso kena ne malu adiye mua kupanga kuenza to, anu adiye yeye nkayende ubenga kuenza bua kunemeka mikenji yende miakane. (Mâko 10:27; Tito 1:2) Pashishe, bu mudiye Mutambe Bunene, kena ku bukokeshi bua muntu to. Nunku, ngikadilu wa bupuekele ki mmukumbanyine Yehowa to.
7 Kadi Yehowa udi ne didipuekesha ne bupole. Udi ulongesha bantu bende ne: bupole budi ne mushinga bua kupeta meji malelela. Dîyi diende didi diakula bua “bupole budi bufumina ku meji.” * (Yakobo 3:13) Tumone tshilejilu tshidiye utupesha mu muanda eu.
Ne didipuekesha, Yehowa udi ufila bukokeshi ne uteleja
8-10. a) Ntshinyi tshidi tshikemesha bua mudi Yehowa ufila bukokeshi ne uteleja? b) Mmunyi muvua Wa Bukole Buonso muleje didipuekesha diende kumpala kua banjelu?
8 Mushindu udi Yehowa upesha bamue bantu bukokeshi bua kuenza bualu kampanda ne ubateleja udi uleja mudiye ne didipuekesha. Bidi bitukemesha padiye wenza nunku, bualu yeye kena dijinga ne dikuatshisha anyi ne mibelu. (Yeshaya 40:13, 14; Lomo 11:34, 35) Nansha nanku, Bible udi utuleja misangu ya bungi mudi Yehowa udipuekesha mu mishindu eyi.
9 Tumonayibi bualu kampanda buvua buenzeke mu nsombelu wa Abalahama. Abalahama wakapeta benyi basatu. Uvua ubikila umue wa kudibu ne: “Yehowa.” Benyi abu bavua banjelu, kadi umue wa kudibu uvua mulue mu dîna dia Yehowa ne uvua wenza malu mu dîna diende. Pavua muanjelu au wakula anyi wenza bualu, bivua bienze anu bu ne: Yehowa ke uvua wakula ne wenza bualu abu. Mu mushindu eu ke muvua Yehowa muambile Abalahama ne: uvua mumvue ‘muadi munene wa Sodoma ne wa Amola.’ Yehowa wakamba ne: ‘Nyaya katataka bua kubamona ne badi benza bu mudi muadi wabu wakufika kundi; ne bikalabu kabayi benze nunku, nemmanye bianyi.’ (Genese 18:3, 20, 21) Bushuwa, mukenji wa Yehowa kauvua umvuija ne: Wa Bukole Buonso uvua mua ‘kudiyila’ yeye nkayende to. Kadi wakatuma banjelu bu baleji mpala bende. (Genese 19:1) Bua tshinyi? Bu mudi Yehowa umona malu onso, kavuaku mua ‘kudimanyina’ nkayende malu avua enzeka mu bimenga abi anyi? Uvua mua kudimanyina. Kadi pamutu pa kuenza nunku, ne didipuekesha dionso, Yehowa wakapesha banjelu abu mudimu wa kukonkonona bualu abu ne kutangila Lota ne dîku diende mu Sodoma.
10 Yehowa udi kabidi uteleja. Musangu mukuabu wakalomba banjelu bende bua baleje mishindu mishilashilangane ivuabu mua kukulula Ahaba mukalenge mubi. Yehowa kavua dijinga ne diambuluisha dia mushindu eu to. Kadi wakitaba lungenyi luvua umue wa ku banjelu mufile ne kumupesha bukokeshi bua kukumbaja lungenyi alu. (1 Bakelenge 22:19-22) Kabienaku bileja didipuekesha dia Yehowa anyi?
11, 12. Mmunyi muvua Abalahama mufike ku dimona didipuekesha dia Yehowa?
11 Yehowa udi kabidi uteleja bantu bena mibi badi basue kumukuatshila malu abu. Tshilejilu, kumpala pavua Yehowa muambile Abalahama dijinga diende dia kubutula Sodoma ne Amola, bivua bipitshile muena lulamatu eu mutu. Abalahama wakamba ne: ‘Bualu ebu kabuikadi kuudi. Mulumbuluishi wa buloba buonso katu wenza bimpe anyi?’ Wakebeja Yehowa bua kumanya bikalaye uvua mua kubenga kubutula bimenga ebi yeye mupetamu bantu bakane 50. Yehowa wakamujadikila ne: kavua mua kubibutula to. Kadi Abalahama wakamuela anu nkonko, wakula bua bantu 45 pashishe 40, wenda upueka anu nanku. Nansha muvua Yehowa mumushindikile ne: kakubutula bimenga abi, Abalahama wakatungunuka ne kupuekesha bungi bua bantu too ne ku dikumi. Pamuapa Abalahama kavua muanji kujingulula bimpe luse ludi nalu Yehowa to. Nansha biobi bikale munyi, Yehowa wakalekela ne lutulu ne didipuekesha bua Abalahama mulunda wende ne musadidi wende amuele nkonko mu mushindu eu bua aleje muvuaye udiumvua.
12 Mbantu bungi kayi badi ne meji ne badi balonge bikole badi mua kuteleja ne lutulu muntu udi kayi ne meji bu abu? * Nzambi wetu udi ne didipuekesha dia nunku. Mu bualu ebu Abalahama wakafika ku dimona kabidi ne: Yehowa “kena ukuata tshiji lubilu.” (Ekesode 34:6) Pamuapa bu muvua Abalahama mumone ne: kavua ne bukokeshi bua kuebeja Mutambe Bunene malu avuaye wenza, wakasengelela Yehowa misangu ibidi ne: ‘Mukalenge, kukuatshi tshiji.’ (Genese 18:30, 32) Yehowa kavua ne tshiji to. Bulelela, udi ne “bupole budi bufumina ku meji.”
Yehowa kena ne malu makole
13. Bua tshinyi tudi tuamba ne: Yehowa ‘kena ne malu makole’?
13 Didipuekesha dia Yehowa didi dimuenekela kabidi ku ngikadilu muimpe wa dibenga kuikala ne malu makole. Diakabi, bantu bapange bupuangane ba bungi kabena ne ngikadilu eu to. Yehowa utu uteleja bifukibua biende bia meji ne utu kabidi witaba ngenyi yabi padiyi kayiyi ishipa mikenji yende miakane. Ngikadilu eu udi kabidi uleja mudi Nzambi ne meji. Yakobo 3:17 udi wamba ne: “Meji adi afumina muulu . . . kaena ne malu makole.” Mmu mushindu kayi mudi Yehowa udi ne meji a bungi menemene muikale kayi ne malu makole? Bualu mmumanye mua kupita ne nsombelu yonso. Tuvuluke ne: dîna Yehowa didi ditulongesha mudiye ulua tshionso tshidiye musue kulua bua kukumbaja malu adiye mulongolole. (Ekesode 3:14) Bualu ebu kabuenaku buleja ne: mmumanye mua kupita ne nsombelu yonso ne kena ne malu makole anyi?
14, 15. Tshikena kumona tshia ditempu dia Yehowa dia mu diulu tshivua Yehezekele mumone tshidi tshitulongesha tshinyi bua bulongolodi bua Yehowa bua mu diulu? Mmunyi mudi bulongolodi ebu bushilangane ne malongolodi a pa buloba?
14 Kudi mvese mu Bible udi utuambuluisha bua kumona mudi Yehowa mumanye mua kupita ne nsombelu yonso. Muprofete Yehezekele wakamona tshikena kumona tshia tshitupa tshia bulongolodi bua Yehowa bua mu diulu budi buenza ne bifukibua bia mu nyuma. Wakamona ditempu dinene menemene anyi mashinyi adi Yehowa nkayende ulombola. Mushindu uvuawu enda ke uvua ukemesha bikole. Avua ne nkata minene ivua ne nseke inayi ne mêsu a bungi bua kumona miaba yonso ne bua kushintulula njila diakamue kabiyi bikengela imane anyi inyunguluke to. Ditempu dinene edi kadivua dienda bitekete bu mashinyi adi ne bujitu bua bungi, menza kudi bantu to. Divua dinyema bu mupenyi ne dikudimuka nansha mu ditumba dilulame. (Yehezekele 1:1, 14-28) Nunku, bulongolodi bua Yehowa mbumanye pabu mua kupita ne nsombelu yonso padi malu ashintuluka ne bilondeshile majinga adiku anu bu Yehowa udi ubulombola.
15 Bantu badi anu mua kuteta kuidikija mushindu wa kumanya mua kupita ne nsombelu yonso. Kadi misangu ya bungi, bantu ne malongolodi abu batu ne malu makole, ki mbamanye mua kupita bimpe ne dishintuluka dia nsombelu ne mua kuitaba ngenyi ya bakuabu. Tuangate tshilejilu etshi: bunene ne bukole budi nabu mazuwa manene adi ambula kasolonyi anyi kawulu kadi kambula majitu bidi mua kukemesha bantu bikole. Kadi bionso bibidi bidiku mua kushintulula diakamue njila padibi kumpala kua bualu kampanda anyi? Tshintu tshiotshi mu njanja kumpala kua kawulu kadi ne majitu a bungi, mbikole bua kushintululaku njila, ne mbikole bua kukimanyika musangu umue. Kawulu kadi ne majitu kadi mua kuenza kilometre mitue ku ibidi bua kuimanaku bobu bamane kukimanyika. Bia muomumue, mazuwa adi ambula kasolonyi adi mua kutungunuka ne lubilu luawu mutantshi wa kilometre mitue ku muanda mukulu bobu bamane kujima motere. Nansha bobu bashintulule mushindu udi motere unyunguluka, adi mua kutungunuka ne lubilu luawu mutantshi wa kilometre isatu. Ke mudibi kabidi bua malongolodi a bantu adi ashidisha malu ne kaayi itaba bua kushintuluka bipepele. Misangu ya bungi bua diditambisha, bantu batu babenga kushintuluka bua kumona mua kupita ne nsombelu mipiamipia. Bua dishidisha dia malu edi, malu a mpetu mmatue panshi ne mbulamatadi ya bungi mmikuluke. (Nsumuinu 16:18) Tudi ne disanka dia bungi bua kumanya ne: Yehowa kena mushindu eu to, nansha bulongolodi buende.
Mudi Yehowa uleja ne: kena ne malu makole
16. Mmunyi muvua Yehowa muleje mudiye kayi ne malu makole kudi Lota pavuaye usua kubutula Sodoma ne Amola?
16 Tukonkonone kabidi bualu bua dibutuka dia Sodoma ne Amola. Muanjelu wa Yehowa wakambila Lota ne bena mu dîku diende malu masunguluke a kuenza, bavua ne bua ‘kunyema ku mikuna.’ Kadi bualu ebu kabuvua busankishe Lota to. Wakasengelela Yehowa wamba ne: ‘Mukalenge wanyi kuenji nunku.’ Bu muvua Lota ne buôwa bua ne: yeye munyemene ku mikuna uvua mua kuya kufua, wakalomba bua anyemene ne bena mu dîku diende mu tshimenga tshia Soâ tshivua pabuipi apu. Kadi Yehowa uvua ne meji a kubutula tshimenga atshi. Lota kavua ne tshivuaye mua kumvuila buôwa to, bualu Yehowa uvua mua kumupandisha nansha ku mikuna. Nansha nanku, Yehowa wakitaba dilomba dia Lota, kubengaye bua kubutula tshimenga tshia Soâ. Muanjelu wakambila Lota ne: ‘Ngakuitabuja bualu ebu kabidi.’ (Genese 19:17-22) Yehowa uvua muleje mudiye kayi ne malu makole.
17, 18. Mmunyi muvua Yehowa muleje bena Ninewe muvuaye kayi ne malu makole?
17 Yehowa udi kabidi uleja mudiye kayi ne malu makole kudi muntu udi unyingalala ne muoyo mujima bua mibi yende padiye umufuila luse ne umuleja buakane. Tukonkonone tshivua tshienzeke pakatumaye muprofete Yona mu tshimenga tshia Ninewe tshivua tshiuwule tente ne malu mabi ne tshikisu. Pavua Yona unyunguluka mu misesu ya Niniwe, uvua umanyisha mukenji wa kudi Nzambi wa ne: mu matuku 40 nebabutule tshimenga tshinene atshi. Kadi malu akashintuluka bikole bia dikema, bualu bena Niniwe bakanyingalala bua mibi yabu!
18 Patudi tufuanyikija tshivua Yehowa muenze ne tshivua Yona muenze mu bualu ebu, bidi bitupesha dilongesha. Mu bualu ebu, Yehowa kavua mulamate anu ku tshivuaye muambe, kadi wakadivuija Mubuikididianganyi wa mibi pamutu pa kuikala ‘muena mvita.’ * (Ekesode 15:3) Kadi Yona yeye wakashala mulamate ku tshivuaye mumanyishe ne kavua ne luse to. Pamutu pa kuidikija Yehowa udi kayi ne malu makole, wakenza malu bu kawulu kadi ne majitu anyi mazuwa adi ambula kasolonyi bitukadi batele. Uvua mumanyishe diakabi, ne diakabi ke divua ne bua kulua! Kadi ne lutulu luonso Yehowa wakapesha muprofete uvua kayi ne lutulu eu dilongesha dinene dia kubenga kuikala ne malu makole, kadi bua kuikala ne luse.
19. a) Bua tshinyi tudi ne bua kutuishibua ne: Yehowa kena ne malu makole ku tshidiye utekemena kutudi? b) Mmunyi mudi Nsumuinu 19:17 uleja ne: Yehowa udi Mfumu ‘muimpe udi kayi ne malu makole’ ne udi kabidi ne didipuekesha dia bungi?
19 Ndekelu wa bionso, Yehowa kena ne malu makole ku tshidiye mutekemene kutudi. Mukalenge Davidi wakamba ne: ‘Yeye udi mumanye buntu buetu, udi uvuluka ne: tudi dimfuenkenya.’ (Musambu 103:14) Yehowa udi utumvuila bua malu atudi katuyi mua kukokesha ne bua mapanga etu kutupita ne tuetu bine. Kena utulomba bua kuenza malu atudi katuyi mua kukokesha mua kuenza to. Bible udi uleja dishilangana didi pankatshi pa bamfumu badi “bimpe ne kabayi ne malu makole” ne aba badi ne “malu makole.” (1 Petelo 2:18) Yehowa yeye m’Mfumu wa mushindu kayi? Nsumuinu 19:17 udi wamba ne: ‘Udi ufuila mupele luse udi usombesha Yehowa bintu.’ Anu mfumu muimpe udi kayi ne malu makole ke udi mua kumona bualu buonso buimpe budibu benzela bapele. Kadi mvese eu udi uleja kabidi ne: Mufuki wa diulu ne buloba udi udimona bu muena dibanza kudi bantu badi benza malu a nunku adi aleja luse. Etshi ntshilejilu tshinene tshia didipuekesha.
20. Mmunyi mutudi bamanye ne: Yehowa udi uteleja masambila etu ne uandamuna?
20 Yehowa udi kabidi uleja mudiye ne bupole ne kayi ne malu makole kudi bantu bende lelu. Patudi tusambila ne ditabuja, udi ututeleja. Nansha mudiye kayi utuma banjelu bua kuyukila netu, katuena mua kuamba ne: kena wandamuna masambila etu to. Vuluka ne: pavua mupostolo Paulo mulombe bena Kristo nende bua ‘batungunuke ne kusambila’ bua apatuke mu buloko, wakamba kabidi ne: “Bua bampingaje kunudi lukasa.” (Ebelu 13:18, 19) Nunku masambila etu adi mua kusaka Yehowa bua kuenza bualu buvuaye pamuapa kayi mua kuenza bu tuetu katuyi bamulombe.
21. Ntshinyi tshitudi katuyi mua kuamba bua didipuekesha dia Yehowa?
21 Bushuwa, didipuekesha dia Yehowa, bupole buende, dijinga diende dia kuteleja, lutulu luende ne mudiye kayi ne malu makole kabiena biumvuija ne: Yehowa udi unyanga mikenji yende miakane to. Bamfumu ba bitendelelu bia bukua buena Kristo badi mua kuela meji ne: kabena ne malu makole bua mudibu bambila batendeledi babu malu adi abasankisha, kadi eku banyanga mikenji ya Yehowa idi itangila bikadilu. (2 Timote 4:3) Kadi tshilele tshia bantu tshia kushipa mikenji ku bukole bua kupeta tshintu kampanda katshiena tshipetangana ne dibenga kuikala ne malu makole dia Nzambi to. Yehowa udi wa tshijila, kena mua kunyanga mikenji yende miakane nansha kakese. (Lewitiki 11:44) Nunku, tunangayi ngikadilu wa Yehowa wa kubenga kuikala ne malu makole udi uleja mudiye udipuekesha. Kabienaku bitusankisha bua kumanya mudi Yehowa Nzambi udi ne meji a bungi kupita bakuabu mu diulu ne pa buloba, muikale kabidi ne didipuekesha dikole anyi? Kabienaku bitusankisha bua kusemena pabuipi ne Nzambi udi wenza malu adi akemesha, kadi muikale ne bupole, lutulu ne kayi ne malu makole anyi?
^ tshik. 3 Bafundi ba kale anyi basoferim bakashintulula mvese eu bua kuamba ne: Yelemiya ke uvua winama, ki n’Yehowa to. Bavua bela meji ne: kabivua bikumbane bua kuamba ne: Nzambi ke uvua muenze tshienzedi etshi tshia didipuekesha. Ke bualu kayi mu Bible ya bungi ki mbakudimune bimpe mvese mulenga eu to. Kadi mu Bible mukuabu mbakudimune mvese eu bimpe, bamba mudi Yelemiya wambila Nzambi ne: “Uvuluke, uvuluke, ne winame pa mutu panyi.”
^ tshik. 7 Bible mikuabu idi yakula bua “didipuekesha didi difumina ku meji” ne “kalolo kadi tshimanyinu tshia meji.”
^ tshik. 12 Bible udi uleja mudi lutulu kaluyi lupetangana ne diditambisha. (Muambi 7:8) Lutulu lua Yehowa ludi luleja kabidi mudiye ne didipuekesha.
^ tshik. 18 Mbaleje mu Musambu wa 86:5 mudi Yehowa ‘muimpe ne musue kubuikidila bantu mibi.’ Pavuabu bakudimune Musambu eu mu tshiena Greke, tshiambilu tshia ‘musue kubuikidila bantu mibi’ tshivua tshikudimuna ne: epieikes anyi “kubenga kuikala ne malu makole.”


text:
Udiku ‘munange muntu nebe bu muudi mudinange’ anyi?
“Udi ne bua kunanga muntu nebe bu muudi mudinange.” —MATAYI 22:39.
MISAMBU: 73, 36
1, 2. Mmunyi mudi Bible uleja mushinga wa dinanga?
DINANGA nngikadilu munene wa Yehowa Nzambi. (1 Yone 4:16) Yezu Kristo, tshifukibua tshiende tshia kumpala wakenza bidimu miliyo ya bungi mu diulu pamue ne Tatuende ne kulongaye mudi Yehowa muikale Nzambi wa dinanga. (Kolosayi 1:15) Yezu mmuleje dinanga dia muomumue mu nsombelu wende mujima, mu diulu ne pa buloba. Nunku, tudi ne bua kuikala bashindike ne: Yehowa ne Yezu nebatungunuke ne kukokesha ne dinanga.
2 Pavua muntu mukuabu muebeje Yezu bua kumanya mukenji udi mupite mikuabu, Yezu wakamuambila ne: “‘Udi ne bua kunanga Yehowa Nzambi webe ne muoyo webe wonso ne anyima webe yonso ne lungenyi luebe luonso.’ Eu ke mukenji munene ne wa kumpala. Muibidi udi mufuanangane nawu udi ne: ‘Udi ne bua kunanga muntu nebe bu muudi mudinange.’”—Matayi 22:37-39.
3. ‘Muntu netu’ nnganyi?
3 Bidi ne mushinga bua tuetu kuleja dinanga mu malanda etu ne bakuabu. Yezu wakamba ne: tudi ne bua kunanga Yehowa ne muntu netu. Kadi, ‘muntu netu’ nnganyi? Bituikala mu dibaka, muntu netu ngeu udi pabuipi netu, mmumue ne: mukajetu anyi bayetu. Bana betu ba balume ne ba bakaji badi mu tshisumbu ne bantu batudi tupetangana nabu mu mudimu wa buambi badi pabu bantu netu. Mu tshiena bualu etshi, netulonge mutudi mua kuleja muntu netu dinanga.
NANGA MUENA DIBAKA NEBE
4. Mmunyi mudi bena dibaka mua kupeta disanka nansha mudibu bapange bupuangane?
4 Yehowa uvua mufuke Adama ne Eva ne kubasangisha kaba kamue. Edi divua dibaka dia kumpala. Nzambi uvua musue bua benze dibaka dia disanka ne buwuje buloba tente ne bana. (Genese 1:27, 28) Kadi, pakabengabu kutumikila Yehowa, dibaka diabu diakanyanguka, bubi ne lufu kukuata bantu bonso. (Lomo 5:12) Nansha nanku, bena mu dibaka badi mua kuikala ne disanka lelu. Yehowa, Muenji wa dibaka mmufundishe mu Bible mibelu mimpe idi mua kuambuluisha balume ne bakaji.—Bala 2 Timote 3:16, 17.
Yehowa mmusue bua mulume ikale mfumu udi ne dinanga
5. Dinanga didi ne mushinga kayi mu dibaka?
5 Bible udi uleja ne: dinanga dikole didi ne mushinga bua kuikala ne disanka mu malanda etu ne bakuabu. Ke mudibi kabidi bua bena dibaka. Mupostolo Paulo wakumvuija dinanga dilelela wamba ne: “Dinanga didi ne lutulu ne buimpe. Dinanga kadiena ne mukawu, kadiena ne diambu, kadiena didiuwuja, kadiena dienza malu a bundu, kadiena didikebela anu masanka adi, kadiena dikuata tshiji lukasa. Kadiena dibalulula malu mabi adibu badienzela. Kadiena disanka bua malu mabi, kadi didi disanka ne bulelela. Didi dikolesha muoyo mu malu onso, ditabuja malu onso, ditekemena malu onso, ditantamena malu onso. Dinanga kadiena dishikila nansha.” (1 Kolinto 13:4-8) Patudi tuela meji bua mêyi a Paulo aa ne tuatumikila, tudi mua kuikala ne disanka mu dibaka.
6, 7. a) Bilondeshile Bible, nnganyi udi Yehowa muteke mfumu wa dîku? b) Mulume muena Kristo udi ne bua kuenzela mukajende malu mushindu kayi?
6 Yehowa uvua musungule muntu udi ne bua kuikala mfumu wa dîku. Paulo wakamba ne: “Ndi musue numanye ne: ku mutu kua mulume yonso kudi Kristo; ku mutu kua mukaji kudi mulume; ku mutu kua Kristo kudi Nzambi.” (1 Kolinto 11:3) Kadi Yehowa mmusue bua mulume ikale mfumu udi ne dinanga, kayi ne tshikisu. Yehowa udi ne bulenga ne kena Mfumu udi utangila anu malu ende nkayende to. Ke bualu kayi, Yezu udi unemeka bumfumu bua Nzambi bua dinanga. Wakamba ne: “Ndi munange Tatu.” (Yone 14:31) Yezu kavua mua kuamba mêyi aa bu Yehowa muikale ne malu makole to.
7 Nansha mudi mulume muikale ku mutu kua mukaji, Bible udi umulomba bua apeshe mukajende bunême. (1 Petelo 3:7) Mmunyi mudi mulume mua kuenza nanku? Udi mua kutabalela majinga ende ne kunemeka malu adiye munange. Bible udi wamba ne: “Balume, tungunukayi ne kunanga bakaji benu, anu bu mudi Kristo pende munange tshisumbu ne mudifile bua bualu buatshi.” (Efeso 5:25) Eyowa, Yezu wakafila too ne muoyo wende bua bayidi bende. Padi mulume ulombola ne dinanga anu bu Yezu, nebikale bipepele bua mukajende kumunanga, kumunemeka ne kuanyisha mapangadika ende.—Bala Tito 2:3-5.
NANGA BENA KRISTO NEBE
8. Mmunyi mutudi mua kumona bana betu ba balume ne ba bakaji?
8 Lelu, bantu miliyo ya bungi pa buloba bujima badi batendelela Yehowa. Bantu aba mbana betu ba balume ne ba bakaji. Mmunyi mutudi mua kubamona? Bible udi wamba ne: “Tuenzelayi bantu bonso malu mimpe, kadi tuenzele nangananga bana betu mu ditabuja.” (Galatiya 6:10; bala Lomo 12:10.) Mupostolo Petelo wakafunda ne: ‘Ditumikila dietu dia bulelela’ didi ne bua kutufikisha ku “dinanga bana betu” bikole. Petelo wakambila kabidi bena Kristo nende ne: “Kumpala kua malu onso, nunangangane bikole, bualu dinanga didi dibuikila mibi mipite bungi.”—1 Petelo 1:22; 4:8.
9, 10. Bua tshinyi bantu ba Nzambi badi mu buobumue?
9 Bulongolodi buetu bua pa buloba bujima mbua pa buabu. Bua tshinyi? Bualu tudi banange bena Kristo netu bikole menemene. Bualu bua mushinga budi ne: bu mutudi banange Yehowa ne tutumikila mikenji yende, udi utuambuluisha ne nyuma wende, bukole budi bupite makole onso. Nyuma wa Nzambi udi utuambuluisha bua kuikala mu buobumue ne bana betu pa buloba bujima.—Bala 1 Yone 4:20, 21.
10 Paulo wakaleja mudi dinanga ne mushinga munkatshi mua bena Kristo pakafundaye ne: “Vualayi dinanga dikole didi ne luse, bulenga, didipuekesha, bupole ne lutulu. Nutungunuke ne kulejangana lutulu, nufuilangana luse ne muoyo mujima nansha muntu yeye muikale tshilumbu ne mukuabu. Anu bu mudi Yehowa munufuile luse ne muoyo mujima, nudi ne bua kuenza penu nanku. Kadi pa kumbusha malu aa onso, nuvuale dinanga, bualu didi tshisuikidi tshipuangane tshia buobumue.” (Kolosayi 3:12-14) Tudi ne dianyisha bua mudi dinanga didi “tshisuikidi tshipuangane tshia buobumue” dikale munkatshi muetu nansha mutudi bafumine miaba mishilangane.
Dinanga ne buobumue bidi bileja mudi Bantemu ba Yehowa bikale bayidi balelela ba Kristo, bantu badi Nzambi wenza nabu mudimu bua kuyisha lumu luimpe lua Bukalenge pa buloba bujima
11. Nku tshinyi kudibu bamanyina bulongolodi bua Nzambi?
11 Dinanga dikole ne buobumue bua batendeledi ba Yehowa bidi bileja mudibu mu ntendelelu mulelela. Yezu wakamba ne: “Bua bualu ebu bantu bonso nebamanye ne: nudi bayidi banyi, binuikala ne dinanga munkatshi muenu.” (Yone 13:34, 35) Mupostolo Yone wakafunda pende ne: “Bana ba Nzambi ne bana ba Diabolo badi bamuenekela ku bualu ebu: Muntu yonso udi kayi utungunuka ne kuenza malu makane kena ufumina kudi Nzambi, ke mudibi kabidi bua muntu udi kayi munange muanabu. Bualu ke mukenji unuvua bumvue ku ntuadijilu ne: tudi ne bua kunangangana.” (1 Yone 3:10, 11) Dinanga ne buobumue bidi bileja mudi Bantemu ba Yehowa bikale bayidi balelela ba Kristo, bantu badi Nzambi wenza nabu mudimu bua kuyisha lumu luimpe lua Bukalenge pa buloba bujima.—Matayi 24:14.
DISANGISHA BENA MU “MUSUMBA MUNENE”
12, 13. Ntshinyi tshidi bena mu “musumba munene” benza lelu? Mmalu kayi abenzelabu mu katupa kîpi emu?
12 Batendeledi ba Yehowa ba bungi lelu mbena mu “musumba munene” badi bafume mu bitupa bishilashilangane bia pa buloba, ne badi batua Bukalenge nyama ku mikolo. Mbantu badi ‘bafuma mu dikenga dinene, ne mbasukule mizabi yabu, bayitokeshe mu mashi a Muana wa mukoko’ padibu baleja ditabuja mu mulambu wa Yezu udi upikula. Bantu ba mu “musumba munene” mbanange Yehowa ne Muanende, ne badi batendelela Yehowa “munya ne butuku.”—Buakabuluibua 7:9, 14, 15.
13 Mu katupa kîpi emu, Nzambi neabutule bulongolodi bubi ebu mu tshikondo tshia “dikenga dinene.” (Matayi 24:21; bala Yelemiya 25:32, 33.) Kadi Yehowa neakube batendeledi bende ne neabalombole mu bulongolodi bupiabupia bualu mmubanange. Anu mudiye mulaye kukadi bidimu bitue ku 2000, “neakupule tshinsonji tshionso ku mêsu kuabu, ne lufu kaluakuikalaku kabidi, nansha madilu, nansha miadi, nansha bisama kabiakuikalaku kabidi.” Udiku muindile ne muoyo kuulu kuulu bua kuikala ne muoyo mu Mparadizu pumbushabu malu mabi, makenga ne lufu anyi?—Buakabuluibua 21:4.
14. Mbantu bungi kayi badi benza musumba munene lelu?
14 Pakatuadija matuku a ku nshikidilu mu 1914, kuvua anu batendeledi ba Nzambi binunu bikese pa buloba. Dinanga dia muntu nabu ne diambuluisha dia nyuma muimpe wa Nzambi biakabasaka kasumbu kakese ka bana betu ba balume ne ba bakaji bela manyi bua kuyisha lumu luimpe lua Bukalenge nansha muvuaku ntatu. Mbipeta kayi bidi bimueneke? Lelu, mbasangishe bantu ba mu musumba munene badi ne ditekemena dia kuikala ne muoyo kashidi pa buloba. Kukadi Bantemu batue ku miliyo 8 mu bisumbu bipite pa 115400 pa buloba bujima, ne batshidi benda bavula. Tshilejilu, Bantemu bapite pa 275500 mbatambule mu tshidimu tshia mudimu tshia 2014. Mbuena kuamba ne: bantu batue ku 5300 mbatambule lumingu luonso.
15. Mmunyi mudi bantu ba bungi bafika ku diumvua lumu luimpe lelu?
15 Tudi ne disanka dia bungi bua kumona mudi bantu ba bungi bumvue lumu luimpe lua Bukalenge. Lelu, mikanda yetu idi mu miakulu mipite pa 700. Tshibumba tshia Nsentedi ke tshibejibeji tshidibu babanya bikole pa buloba bujima. Batu bapatula bibejibeji ebi bipite pa miliyo 52 mu miakulu 247 ku ngondo yonso. Mbakudimune mukanda ututu tulongesha nawu bantu Bible wa Bible utu ulongesha tshinyi menemene? mu miakulu mipite pa 250. Mbapatule mikanda eyi mipite pa miliyo 200.
16. Bua tshinyi bulongolodi bua Yehowa budi butungunuka ne kudiunda?
16 Bulongolodi buetu budi butungunuka ne kudiunda bualu tudi ne ditabuja kudi Nzambi ne tudi tuitaba Bible bu Dîyi diende difundisha ku nyuma muimpe. (1 Tesalonike 2:13) Yehowa udi utungunuka ne kutubenesha nansha mudi Satana mutukine ne utuluisha.—2 Kolinto 4:4.
NANGA BAKUABU MISANGU YONSO
17, 18. Ntshinyi tshidi Yehowa musue bua tuenzele bantu badi kabayi bamutendelela?
17 Bantu batu bitaba lumu luimpe mu mishindu ya bungi. Bamue bantu badi batuteleja, kadi bakuabu mbakine mukenji wetu. Ntshinyi tshidi Yehowa musue bua tuenzele bantu badi kabayi bamutendelela? Nansha bantu bateleja mukenji wetu anyi bawubenga, tudi tulonda mubelu udi mu Bible eu: “Mêyi enu ikale misangu yonso masheme, matue bu mukele, bua numanye munudi ne bua kuandamuna muntu yonso.” (Kolosayi 4:6) Dîba dionso ditudi tuakuila malongesha a mu Bible, tudi ne bua kuenza nunku “ne bupole ne kanemu kakole” bualu tudi banange muntu netu.—1 Petelo 3:15.
18 Nansha bantu bobu bafiike munda anyi babenge mukenji wetu, tudi tuleja dinanga bua muntu netu ne tuidikija tshilejilu tshia Yezu. “Pavuabu bamupenda bibi, kavua waluja bipendu. Pavuaye ukenga, kavua ukanyinangana.” Kadi Yezu uvua mueyemene Yehowa. (1 Petelo 2:23) Nunku tulejayi misangu yonso budipuekeshi ne tutumikile mubelu eu: “Kanupingaji bubi ku bubi anyi tshipendu ku tshipendu, kadi nubeneshangane.”—1 Petelo 3:8, 9.
Tudi ne bua kunanga bena lukuna betu nansha bobu batuenzela malu mushindu kayi
19. Mmunyi mutudi ne bua kuenzela bena lukuna betu malu?
19 Budipuekeshi budi butuambuluisha bua kutumikila dîyi dinene dia mushinga divua Yezu muambe. Wakamba ne: “Nuakumvua tshivuabu bambe ne: ‘Udi ne bua kunanga muntu nebe, kadi kukina muena lukuna webe.’ Kadi ndi nnuambila ne: Tungunukayi ne kunanga badi nenu lukuna, ne kulombela badi banukengesha Nzambi; bua kuleja munudi bana ba Tatu wenu wa mu diulu, bualu utu ubandishila bantu babi ne bantu bimpe dîba diende ne ulokeshila bantu bakane ne badi kabayi bakane mvula.” (Matayi 5:43-45) Bu mutudi batendeledi ba Nzambi, tudi ne bua kunanga bena lukuna betu nansha bobu batuenzela malu mushindu kayi.
20. Ntshinyi tshidi tshituleja ne: bantu ba pa buloba bujima nebanange Nzambi ne muntu nabu? (Tangila tshimfuanyi tshia ntuadijilu.)
20 Misangu yonso, tudi ne bua kuleja ne: tudi banange Yehowa ne muntu netu. Nansha bantu bobu batuluisha ne bakine mukenji wetu, tutu tubambuluisha padibi bikengela. Mupostolo Paulo wakafunda ne: “Kanuikadi ne muntu dibanza dikuabu anu dia kunangangana; bualu muntu udi munange muntu nende mmukumbaje mikenji. Bualu mêyi a mikenji a ne: ‘Kuena ne bua kuenda masandi, kuena ne bua kushipa muntu, kuena ne bua kuiba, kuena ne bua kualakana tshintu tshia mukuebe,’ ne mêyi makuabu onso mmasangisha mu dîyi edi: ‘Udi ne bua kunanga muntu nebe bu muudi mudinange.’ Dinanga kaditu dienzela muntu netu bibi; nunku dinanga didi dikumbaja mikenji.” (Lomo 13:8-10) Mu bulongolodi ebu budi Satana ukokesha budi butapuluke, buikale ne tshikisu ne buwule tente ne malu mabi, batendeledi ba Nzambi badi baleja muntu nabu dinanga dilelela. (1 Yone 5:19) Pabutula Yehowa Satana ne bademon bende ne bulongolodi buende bubi, dinanga nedikale pa buloba bujima. Ndisankapu kayi dituikala nadi pikala bantu bonso badi pa buloba banange Yehowa ne muntu nabu!


text:
Mmu mishindu kayi mudi Yehowa mutunange?
“Tangilayi mushindu wa dinanga didi Tatu mutuleje.”—1 YONE 3:1.
MISAMBU: 91, 13
1. Mupostolo Yone udi utukankamija bua kuela meji bua bualu kayi? Bua tshinyi?
MUPOSTOLO YONE udi utukankamija mu 1 Yone 3:1 bua kuela meji bikole bua dinanga dikole didi Yehowa nadi kutudi. Yone udi wamba mu mvese eu ne: “Tangilayi mushindu wa dinanga didi Tatu mutuleje.” Patudi tuela meji bua mushindu udi Yehowa mutunange bikole ne mudiye utuleja dinanga edi, tudi tusemena pabuipi nende ne tumunanga bikole.
2. Bua tshinyi mbikolele bamue bantu bua kumonabu ne: Nzambi mmubanange?
2 Bia dibungama, bamue bantu kabena bamona mudi Nzambi mubanange to. Badi bela meji ne: Nzambi kena utabalela bantu to. Badi mua kuikala bitaba ne: Nzambi utu anu welela bantu mikenji ne unyoka badi kabayi bamutumikila. Malongesha a dishima mmasake too ne bamue bantu bua kuela meji ne: Nzambi udi ne tshikisu ne mbikole bua kumunanga. Bakuabu badi bela meji ne: Nzambi mmunange bantu bonso nansha bobu benza malu kayi. Kadi dilonga diebe dia Bible ndikuambuluishe bua kumanya bulelela pa bidi bitangila Yehowa. Udi mufike ku dimanya ne: dinanga nngikadilu wende munene ne mmufile Muanende bu tshia kukupikula natshi. (Yone 3:16; 1 Yone 4:8) Nansha nanku, bidi mua kukukolela bua kumona mudi Yehowa mukunange bua malu adi makufikile mu nsombelu webe.
3. Ntshinyi tshiatuambuluisha bua kumvua mudi Yehowa mutunange?
3 Bua tuetu kumvua bimpe mudi Yehowa mutunange, tudi ne bua kuanji kumanya ne: Yehowa ke udi mutufuke. Mmutupeshe muoyo. (Bala Musambu wa 100:3-5.) Ke bualu kayi Bible udi ubikila muntu wa kumpala ne: “muana wa Nzambi.” (Luka 3:38) Yezu wakatulongesha bua kubikila Yehowa ne: “Tatu wetu udi mu diulu.” (Matayi 6:9) Nunku, Yehowa n’Tatu wetu, mmutunange anu mudi tatu muimpe munange bana bende.
4. a) Yehowa n’Tatu wa mushindu kayi? b) Ntshinyi tshituakonkonona mu tshiena-bualu etshi ne mu tshidi tshilonda?
4 Mbikole bua bamue bantu kumonabu tatu kampanda bu muntu udi ne dinanga. Badi mua kuikala bavuluka malu mabi avua tatuabu ubenzela ne tshikisu patshivuabu bana. Yehowa kena mua kuenzela bana bende malu a nunku to. Yeye ke Tatu mutambe buimpe utudi nende. (Musambu 27:10) Mmutunange bikole ne udi ututabalela mu mishindu ya bungi. Patudi tudiumvua ne: Yehowa mmutunange bikole, netumunange petu bikole. (Yakobo 4:8) Mu tshiena-bualu etshi, netukonkonone mishindu inayi idi Yehowa uleja mudiye mutunange. Mu tshiena-bualu tshidi tshilonda, netukonkonone mishindu inayi itudi mua kuleja mutudi bamunange.
YEHOWA UDI NE DINANGA NE UTU UPESHANGANA BINTU
5. Ntshinyi tshidi Nzambi mupeshe bantu bonso?
5 Pavua mupostolo Paulo mu tshimenga tshia Atena mu Grèce, wakamona ne: muvua mpingu ya bungi ne bantu bavua bitabuja ne: nzambi yabu eyi ke ivua mibapeshe muoyo. Nunku wakabayisha bua “Nzambi wakafuka buloba ne bintu bionso bidipu.” Wakamba ne: Nzambi “udi upesha bantu bonso muoyo, ne mueyelu ne bintu bionso” ne “tudi ne muoyo, tudi tuenda, ne tudiku bua bualu buende.” (Bienzedi 17:24, 25, 28) Yehowa udi utupesha bintu bionso bitudi nabi dijinga bua kuikala ne muoyo ne bua muoyo utusankishe. Ela meji bua bimue bintu bidiye mutupeshe bualu mmutunange.
6. Yehowa mmutupeshe muaba wa mushindu kayi? (Tangila tshimfuanyi tshia ntuadijilu.)
6 Tshilejilu, Yehowa mmutulongoluele muaba muimpe wa tuetu kusombela. (Musambu 115:15, 16) Ku mabulunge onso adiye mufuke, buloba ke dibulunge dia pa buadi. Bena malu a sianse mbenze makebulula ne mbamone ne: kudi mabulunge a bungi. Kadi, ki mbanji kupeta dibulunge dikuabu didi ne bintu bionso bidi bantu nabi dijinga bua kuikala ne muoyo to. Yehowa ki mmutupeshe anu bintu bionso bitudi nabi dijinga bua kuikala ne muoyo to, kadi mmutuenzele kabidi buloba buimpe, bukumbane ne muaba muimpe utudi mua kusomba mu bukubi bua muoyo utusankishe. (Yeshaya 45:18) Patudi tuela meji bua muaba muimpe udi Tatu wetu Yehowa mutupeshe, tudi bushuwa tumona mudiye mutunange bikole.—Bala Yobo 38:4, 7; Musambu wa 8:3-5.
7. Mmunyi mudi mushindu udi Yehowa mutufuke uleja ne: mmutunange bikole?
7 Mushindu mukuabu udi Yehowa muleje mudiye mutunange mpadiye mutufuke ne bukole bua kumuidikija. (Genese 1:27) Ebi bidi bileja ne: tudi mua kumvua mudiye mutunange ne kumunanga petu. Mmumanye ne: kuenza nunku ke kudi kutupetesha disanka dilelela. Tuanji kuambabi, bana kabatuku ne disanka padibu bumvua ne: baledi babu mbabanange anyi? Vuluka ne: Yezu uvua mutulongeshe ne: netuikale ne disanka tuetu pabuipi ne Tatu wetu Yehowa. (Matayi 5:3) Udi utupesha “bintu bionso bitudi tusanka nabi.” Udi bushuwa mupeshanganyi wa bintu ne mmutunange bikole.—1 Timote 6:17; Musambu 145:16.
YEHOWA UDI UTULONGESHA BULELELA
8. Bua tshinyi tudi basue bua Yehowa atulongeshe?
8 Baledi batu banange bana babu ne kabatu basue bua bantu bakuabu babapambuishe anyi babashime to. Kadi baledi ba bungi lelu kabena bitaba mikenji ya mu Bible ya tshidi tshimpe ne tshidi tshibi to. Nunku, kabena mua kulombola bana babu bimpe to, bualu ebu budi bukebesha tunyinganyinga ne bimvundu. (Nsumuinu 14:12) Kadi Yehowa udi ulombola bana bende bimpe bualu udi ‘Nzambi wa bulelela.’ (Musambu 31:5, NWT) Udi usanka bua kutulongesha bulelela pa bidi bimutangila. Udi kabidi utulongesha mutudi mua kumutendelela ne utuleja mushindu muimpe wa kuenza malu mu nsombelu wetu. (Bala Musambu wa 43:3.) Nunku, mmalu kayi adi Yehowa mutulongeshe adi aleja ne: mmutunange bikole?
9, 10. a) Bua tshinyi Yehowa mmutulongeshe malu adi amutangila? b) Ntshinyi tshidiye mutulongeshe bua malu adiye mutulongoluele?
9 Tshia kumpala, Yehowa mmutuambile malu adi amutangila. Mmusue bua tumumanye. (Yakobo 4:8) Nunku mmutuambile dîna diende. Bushuwa, Bible mmutele dîna diende misangu ya bungi kupita mudiye mutele mêna makuabu onso. Yehowa mmutuleje kabidi tshidiye. Patudi tutangila bintu bidiye mufuke, tudi tujingulula ne: udi ne bukole ne meji. (Lomo 1:20) Patudi tubala Bible, tudi tujingulula mudiye muakane ne mutunange bikole. Patudi tumanya bumuntu buimpe bua Yehowa, tudi tudiumvua pabuipi nende.
Patudi tumanya bumuntu buimpe bua Yehowa, tudi tudiumvua pabuipi nende
10 Yehowa mmutulongeshe kabidi malu adiye mulongolole. Mmutuambile ne: tudi ba mu dîku diende. Mmutuleje tshitudi ne bua kuenza bua kuikala mu buobumue ne mu ditalala ne muntu yonso wa mu dîku dietu. Bible udi uleja patoke ne: Nzambi kavua mutufuke ne bukenji bua kudisunguila tshidi tshimpe ne tshidi tshibi to. (Yelemiya 10:23) Yehowa mmumanye tshidi tshimpe buetu tuetu. Tudi mua kupeta ditalala ne nsombelu muimpe anu tuetu bitabe bumfumu buende ne bamutumikile. Yehowa mmutulongeshe malu a mushinga mukole aa bualu mmutunange.
11. Ntshinyi tshidi Tatu wetu wa dinanga mutuambile bua matuku atshilualua?
11 Tatu muimpe udi wela meji bikole bua tshikala bana bende mu matuku atshilualua. Mmusue bua bikale ne nsombelu muimpe. Bia dibungama, bantu ba bungi lelu badi ne buôwa bua matuku atshilualua, ne ba bungi badi bapitshisha dîba mu dienza mudimu bua bintu bidi kabiyi bishala kashidi. (Musambu 90:10) Tudi ne dianyisha dia bungi bua mudi Tatu wetu Yehowa mutulongeshe bua kuikala ne nsombelu muimpe mpindieu ne mutulaye kabidi nsombelu mutambe buimpe mu matuku atshilualua.
YEHOWA UDI ULOMBOLA BANA BENDE NE UBANYOKA
12. Mmunyi muvua Yehowa muambuluishe Kayina ne Baluka?
12 Pavua Yehowa mumone ne: Kayina uvua ne tshiji tshia kuenza bualu bubi, wakamuambuluisha pakamuebejaye ne: ‘Bua tshinyi udi mufike munda ne mubungame nunku? Wewe mubange kuenza malu mimpe, kuakuanyishibua kabidi anyi?’ (Genese 4:6, 7, NWT) Kayina wakabenga diambuluisha dia Yehowa ne wakakenga bua bualu ebu. (Genese 4:11-13) Musangu mukuabu, Yehowa wakamona ne: lungenyi lubi lua Baluka luvua lumutshiokesha ne lumutekesha mu mikolo. Nunku Yehowa wakambila Baluka ne: lungenyi luende luvua lubi ne uvua ne bua kushintuluka. Baluka wakateleja mubelu wa Yehowa, ne wakapanduka.—Yelemiya 45:2-5.
13. Mmunyi muvua ntatu miambuluishe batendeledi ba Yehowa ba lulamatu?
13 Yehowa udi utulombola ne utunyoka bualu mmutunange. Kena anu utunyoka padibi bikengela to, kadi udi kabidi utulongesha. (Ebelu 12:6) Mu Bible mudi miyuki ya batendeledi ba Yehowa ba lulamatu bavuaye mulongeshe bua kuluabu bantu bimpe. Tshilejilu, Jozefe ne Mose ne Davidi bavua batuilangane ne nsombelu mikole menemene. Pavuabu mu ntatu eyi, Yehowa uvua nabu. Malu avuabu balonge mu bikondo bia ntatu ebi avua mabambuluishe pavua Yehowa mulue kubapesha majitu manene. Patudi tubala mu Bible bua mudi Yehowa muambuluishe bantu bende ne mubalongeshe, tudi tumvua ne: Yehowa mmutunange bulelela.—Bala Nsumuinu 3:11, 12.
14. Mmunyi mudi Yehowa utuleja dinanga patudi tuenza bualu bubi?
14 Yehowa udi utungunuka ne kutunanga nansha patudi tuenza bualu bubi. Tuetu bitabe dinyoka diende ne banyingalale, neatufuile luse ‘mu mushindu mualabale.’ (Yeshaya 55:7, NWT) Bidi biumvuija tshinyi? Mêyi avua Davidi muambe bua luse lua Yehowa adi atuleja mutudi ne Tatu wa luse. Wakamba ne: ‘Udi ukubuikidila malu mabi ebe onso, udi ujikija mabedi ebe onso; udi upikula muoyo webe ku dibutuka, udi ukuteka luse lujalame ne dinanga pa mutu pebe; bu mudi luseke lua esete kule ku wesete, mbu mudiye mumbushe matombokela etu kule kutudi.’ (Musambu 103:3, 4, 12) Yehowa udi utunyoka ne utulombola mu mishindu mishilashilangane. Udiku mudiakaje bua kushintuluka anyi? Ikala mumanye ne: Yehowa udi utunyoka bualu mmutunange.—Musambu 30:5.
YEHOWA UDI UTUKUBA
15. Mmushindu kayi mukuabu udi Yehowa uleja mudiye mutunange?
15 Tatu udi ne dinanga udi ukuba bana bende ku njiwu. Ke tshidi Tatu wetu Yehowa utuenzela. Mufundi wa Misambu udi wamba bua Yehowa ne: ‘Yeye udi ulama mioyo ya bansantu bende, udi ubapandisha mu bianza bia bantu babi.’ (Musambu 97:10) Ela meji bua bualu ebu: Anu muutu wenza bua kukuba mêsu ebe ne lukasa bualu adi ne mushinga wa bungi kuudi, ke mudi Yehowa pende pabuipi bua kukuba bantu bende bualu badi ne mushinga wa bungi kudiye.—Bala Zekâya 2:8.
Yehowa udi pabuipi bua kukuba bantu bende bualu badi ne mushinga wa bungi kudiye
16, 17. Mmunyi mudi Yehowa mukube bantu bende mu bikondo bia kale ne mu matuku etu aa?
16 Umue mushindu udi Yehowa ukuba bantu bende katshia ku kale too ne lelu, nku diambuluisha dia banjelu. (Musambu 91:11) Muanjelu umue wakashipa basalayi ba bena Suliya 185000 butuku bumue ne kusungila bantu ba Nzambi. (2 Bakelenge 19:35) Mu bidimu lukama bia kumpala, banjelu bakapatula Petelo, Paulo ne bayidi bakuabu mu buloko. (Bienzedi 5:18-20; 12:6-11) Matuku mashale aa, kuvua mvita mikole mu dimue dia ku matunga a mu Afrike. Bena mu ditunga edi bavua mu lutatu lukole bua muvuaku mvita, buivi, dinyanga bakaji ne dishipangana. Nansha muvua muena Kristo nansha umue kayi mufue, ba bungi bavua bajimije bintu biabu bionso. Kadi bakamona ne: Yehowa uvua mubanange ne uvua ubatabalela. Nansha muvuabu bakenga, bavua amu ne disanka. Pavua muleji mpala wa biro bietu bidi bilombola mudimu wa pa buloba bujima muye kutangila bana betu aba ne mubakonke bua kumanya ni bavua bimpe, bakandamuna ne: “Tudi bimpe, tudi tuela Yehowa tuasakidila!”
17 Bushuwa, bavua bashipe bamue batendeledi ba Yehowa bu mudi Stefano ne bakuabu bua lulamatu luabu. Yehowa katu misangu yonso wepula bantu bende ku malu a nunku to. Kadi, udi ukuba bantu bende mu tshibungi padiye ubadimuija bua mishindu mishilashilangane idi Diabolo wenza nayi mudimu bua kubashima. (Efeso 6:10-12) Tudi tupeta madimuija aa mu Bible ne mu mikanda idi bulongolodi bua Yehowa bupatula. Tshilejilu, badi batudimuija bua njiwu ya Enternete, ya dinanga dia makuta ne ya filme ya malu a tshiendenda ne a tshikisu, mikanda anyi manaya mabi. Bulelela, Yehowa mmutunange ne mmusue kutukuba.
DIAKALENGA DINENE
18. Udi umvua bishi bua mudi Yehowa mukunange?
18 Pavua Mose muele meji bua bidimu bionso bivuaye muenzele Yehowa mudimu, uvua mutuishibue ne: Yehowa uvua mumunange. Mose wakamba ne: ‘Uwuje mitshima yetu tente ne luse luebe lujalame ne dinda, bua tuetu tumanye mua kuikala ne musangelu ne disanka matuku etu onso.’ (Musambu 90:14) Tudi ba diakalenga bua mutudi bafike ku dimanya ne ku diumvua ne: Yehowa mmutunange. Tudi ne diakalenga dinene dia kuikala banangibue kudi Yehowa. Tudi tudiumvua anu bu mupostolo Yone wakamba ne: “Tangilayi mushindu wa dinanga didi Tatu mutuleje.”—1 Yone 3:1.


text: 9 Bu mutu wanyi muikale nansha mâyi,Mêsu anyi nansha mushimi wa binsonji!+Nunku mvua mua kudila munya ne butukuBua bashipibue ba bantu banyi.2 Bu meme muikale nansha ne muaba wa muena ngendu kutudila mu tshipela!Nunku mvua mua kushiya bantu banyi, kuya kule nabu,Bualu buonso buabu mbena masandi,+Dingumba dia bena tshitungu.3 Badi banana ludimi luabu bu buta bua mikete;Dishima ke didi diuwule mu buloba, ki ndulamatu to.+“Badi bumbuka ku bualu bubi baya ku bukuabu,Ne kabena bateya ntema kundi,”+ ke mudi Yehowa wamba.4 “Wewe muntu yonso, udimukile muinebe,Ne kueyemenyi nansha muanenu to.Bualu, muanenu yonso mmutungidianganyi,+Ne muinebe yonso mmushiminyinyanganyi wa malu.+5 Muntu ne muntu udi udinga muinende,Ne kakuena muntu udi wamba bulelela.Mbalongeshe ludimi luabu bua kuamba malu a dishima.+Badi badizengeja ne dienza malu mabi.6 Wewe udi musombele munkatshi mua dishima.Mu dishima diabu bakabenga kummanya,” ke mudi Yehowa wamba.7 Nunku, mona tshidi Yehowa wa biluilu wamba:“Nembengulule ne nembatete,+Bualu, ntshinyi tshikuabu tshindi mua kuenzela muana wa bakaji wa bantu banyi?8 Ludimi luabu ludi mukete wa lufu udi wamba malu a dishima.Muntu udi wakula ne muinende bua ditalala ne mukana muende,Kadi munda munda udi umualamina bua kumukuata.”9 “Tshiena mua kubalumbuluisha bua malu aa anyi?” ke mudi Yehowa ukonka.“Tshiena* mua kudisombuela kudi tshisamba tshia nunku anyi?+10 Nengase muadi ne nendile bua mikunaNe nengele kasala ka muadi* bua mpata ya mu tshipela ya kudishila nyama,Bualu mbayoshe, nunku muntu nansha umue kena upitshilamu,Ne muadi wa bimuna kawena umvuika.Nyunyi ya muulu ne nyama mminyeme; mmiye.+11 Nemvuije Yelushalema mishiki ya mabue,+ muaba wa kusombela wa mibuabua,+Ne nenshiye bimenga bia Yuda munda mutupu, kakuyi muntu musombelamu.+12 Nnganyi udi ne meji makumbane bua kujingulula bualu ebu?Nnganyi uvua mukana mua Yehowa muambile bualu ebu, bua yeye kubuamba?Bua tshinyi buloba mbubutuke?Bua tshinyi mbuoshike anu bu tshipela,Muntu kayi mua kupitshilamu?”13 Yehowa wakandamuna ne: “Mbua dibenga diabu dia mukenji wanyi* umvua muteke kumpala kuabu, ne bualu ki mbawulonde ne batumikile dîyi dianyi.14 Kadi, bakalonda mioyo yabu ne tshitshiu,+ ne bakalonda mpingu ya Bâla, bu muvua batatuabu babalongeshe bua kuenza.+15 Nunku, mona tshidi Yehowa wa biluilu, Nzambi wa Isalele, wamba: ‘Mona ndi ndisha bantu aba mutshi wa bululu, ne nembanuishe mâyi malunga.+16 Nembatangalaje munkatshi mua bisamba bidibu bobu ne batatuabu kabayi bamanye,+ ne nentume muele wa mvita panyima pabu too ne pandi mbabutula.’+17 Mona tshidi Yehowa wa biluilu wamba:‘Enzayi malu ne lungenyi.Bikidishayi bakaji badi bela tusala tua muadi,*+Ne bikidishayi bakaji bapiluke bua balue,18 Bua balue lukasa ne batuashile muadi,Bua mêsu etu apuekeshe binsonjiNe bilafinyi bietu bimatshishe mâyi.+19 Bualu dîyi dia muadi didi diumvuika difumina mu Siona+ ne:“Ke mutudi babutuke nunku!Ke mudi bundu buetu bupite bungi nunku!Bualu tudi bashiye buloba, ne mbupule nzubu yetu.”+20 Nuenu bakaji, telejayi dîyi dia Yehowa.Ditshi dienu ditabe dîyi dia mukana muende.Longeshayi bana benu ba bakaji muadi eu,Ne longeshanganayi kasala ka muadi aka.*+21 Bualu lufu ndubande, lubuelele pa madidishi etu;Ndubuele mu bibumba bietu bikoleshaBua kuangata bana betu mu misesuNe bansongalume mu miaba ya tshinsangansanga.’+22 Amba ne: ‘Mona tshidi Yehowa wamba:“Bitalu bia bantu nebikuluke bu tumvi panshi mu mpata,Bu mulongo wa ntete yitshidibu bakoselaku panyima pa munowi,Kakuyi muntu wa kubisangisha.”’”+23 Mona tshidi Yehowa wamba:“Muena meji kaditumbishi bua meji ende;+Tshilobo katshiditumbishi bua bukole buatshi;Ne mubanji kaditumbishi bua bubanji buende to.”+24 “Kadi muntu udi uditumbisha aditumbishe bua bualu ebu ne:Udi ne busunguluji ne mmummanye,+Ne: meme ndi Yehowa, Yeye udi uleja dinanga dia lulamatu, kulumbuluisha kuakane, ne buakane pa buloba,+Bualu ndi nsanka bua malu aa,”+ ke mudi Yehowa wamba.25 “Monayi! Matuku adi alua,” ke mudi Yehowa wamba, “ne nennyoke muntu mutengula yonso, kadi udi kayi muanji kutengudibua+26 ne Ejipitu+ ne Yuda+ ne Edome+ ne bena Amona+ ne Moaba+ ne bantu bonso batu ne nsuki miela biketu mu nseke ya mutu badi basombele mu tshipela;+ bualu bisamba bionso ki mbitengula, ne ba mu nzubu wa Isalele bonso ki mbatengula mu muoyo+ to.”


text: 5 “Umvuayi dîyi edi dindi ngamba bua bualu buenu bu kasala ka muadi,* nuenu ba mu nzubu wa Isalele:2 ‘Nsongakaji utshidi kamama, Isalele, mmukuluke;Kena mua kujuka kabidi to.Mmulekela mu buloba buende;Kakuena muntu wa kumujula.’3 “Bualu mona tshidi Mukalenge Mutambe Bunene Yehowa wamba:‘Tshimenga tshidi tshipatuka ne bantu tshinunu netshishale ne bantu lukama;Ne tshidi tshipatuka ne bantu lukama netshishale ne bantu dikumi, bua nzubu wa Isalele.’+4 “Bualu mona tshidi Yehowa wambila nzubu wa Isalele:‘Nkebayi, nushale ne muoyo.+5 Kanukebi Betele,+Kanuyi ku Gilegala+ anyi kanuyi ku Bê-sheba,+Bualu nebakuate Gilegala bushuwa ne nebaye nende ku babende,+Ne Betele nealue tshintu tshia tshianana.*6 Kebayi Yehowa, nushale ne muoyo,+Bua yeye kalu kutayika bu kapia pa nzubu wa Jozefe,Kosha Betele, kakuyi muntu wa kukajima.7 Nudi nukudimuna kulumbuluisha kuakane kulua mutshi wa bululu,*Ne nudi nuimansha buakane panshi.+8 Yeye uvua muenze tshisumbu tshia mitoto tshia Kima* ne tshisumbu tshia mitoto tshia Kezila,*+Yeye udi ukudimuna mîdima mikole ilua dinda,Yeye udi uvuija munda munya mufiike anu bu butuku,+Yeye udi ubikidisha mâyi a mbuuBua kuapongolola pa mutu pa buloba,+Yehowa ndîna diende.9 Yeye neatumine muntu wa bukole kabutu,Ubutula miaba mikolesha.10 Bobu badi bakina bantu badi babelangana ku tshiibi tshia tshimenga,Ne badi bapetula bantu badi bamba bulelela.+11 Bu munudi nuenzeja mupele bua kufila mulambu wa budimi*Ne nuangata ntete yende bu mulambu,+Kanuakutungunuka ne kusomba mu nzubu ya mabue masonga inudi bibake+Anyi kunua mvinyo wa mu madimi matambe buimpe a tumuma tua mvinyo anudi badime to.+12 Bualu ndi mumanye bungi bua matomboka enu*Ne bunene bua mpekatu yenu,Nudi nutatshisha bantu bakane,Nuangata mbuejilu,*Ne nuvila manême a bapelemu tshiibi tshia tshimenga.+13 Nunku, badi ne busunguluji nebashale bapuwe tshikondo atshi,Bualu netshikale tshikondo tshia dikenga.+14 Kebayi malu mimpe, kanukebi malu mabi+ to,Bua numone mua kushala ne muoyo.+Nunku, Yehowa Nzambi wa biluilu udi mua kuikala nenu,Anu bu munudi nuamba ne: udi nenu.+15 Kinayi malu mabi, nangayi malu mimpe,+Kulumbuluisha kuakane kuvule mu tshiibi tshia tshimenga.+Bumue Yehowa Nzambi wa biluiluNealeje bashadile ba Jozefe luse.’+16 “Nunku, mona tshidi Yehowa Nzambi wa biluilu, Yehowa, wamba:‘Nekuikale diela kabobo ka muadi mu miaba yonso ya tshinsangansanga,Ne mu njila yonso, bobu nebambe ne: “Aka, aka!”Bobu nebabikile babidime bua kudilaNe badidi ba muadi bapiluke bua kuela kabobo ka muadi.’17 ‘Nekuikale diela kabobo ka muadi mu budimi buonso bua tumuma tua mvinyo;+Bualu nempitshile munkatshi muebe,’ ke mudi Yehowa wamba.18 ‘Diakabi dikale kudi badi bajinga dituku dia Yehowa bikole!+Nunku, dituku dia Yehowa nedikale tshinyi buenu nuenu?+Nedikale mîdima, kadiakuikala butoke+ to.19 Nedikale bu muntu udi unyema ntambue kadi utuilangana ne nyama wa urse,Ne padiye ubuela mu nzubu muende ne ushindikila tshianza tshiende ku tshimanu, nyoka udi umusuma.20 Dituku dia Yehowa kadiakuikala mîdima kadiyi ne butoke anyi?Kadiakuikala mifitu kadiyi ne bukenke anyi?21 Ndi nkina, ndi mpetula bibilu bienu,+Ne tshiena nsanka bua dipembu dia masangisha enu a tshijila nansha.22 Nansha nuenu bandambule milambu ya kuosha mijima ne milambu ya dipa,Tshiakusanka bua bintu ebi to;+Ne tshiakuanyisha milambu yenu ya diumvuangana ya nyama ya manyi to.+23 Umbushayi mutoyi wa misambu yenu kundi;Ne tshiumvu mijiki ya biombelu bienu bia nshinga.+24 Kulumbuluisha kuakane kupueke bu mâyi,+Ne buakane bu kasulu kadi kapueka anu kupueka.25 Nuvuaku bantuadile milambu ne milambu ya dipa,Nuenu nzubu wa Isalele, mu bidimu abi 40 mu tshipela anyi?+26 Mpindieu nenuye ne mukalenge wenu Sakuta ne Kayiwana,*Mpingu yenu, mutoto wa nzambi wenu, binuvua badienzele,27 Ne nennutume ku babende bakuatshibue dia muamua dia Damaseke,’+ ke mudi yeye udi ne dîna ne: Yehowa Nzambi wa biluilu wamba.”+


text: Musambu wa mu dibanda.129 “Katshia ku buana buanyi badi banduisha misangu yonso”+(Isalele ambe mpindieu ne:)2 “Katshia ku buana buanyi badi banduisha misangu yonso;+Kadi ki mbantshimune.+3 Babidime mbadimine pa nyima wanyi;+Mbenze minkoloji yabu mile.”4 Kadi Yehowa mmuakane;+Mmukose mionji ya bantu babi.+5 Nebafuishibue bundu ne nebapingane tshianyima bapuekeshibue milongo,Aba bonso badi bakine Siona.+6 Nebalue anu bu bisonsa bidi bitoloke pa misonga ya nzubuBidi bifubidila kumpala kua kubijulabu,7 Bidi kabiyi mua kuwula mu tshianza tshia munowiAnyi mu maboko a muntu udi usangisha bisumbu bia bintu bia pa madimi.8 Bapitshi ba njila kabakuamba ne:“Dibenesha dia Yehowa dikale kunudi;Tudi tunubenesha mu dîna dia Yehowa.”


text:
BINTU BYA KALA BYA MU BIBĪKO BYETU
“Eureka Drame” Yakweshe Bantu Bavule Basokole Bubinebine bwa mu Bible
“EUREKA!” Kino kishima kimo kishintulula’mba “Nasokola’kyo!” Olo yaendele nkuo mu mwaka wa katwa ka 19 mu Kaliforni, États-Unis, ne kadi luno lunwa lwadi lukokeja kwivwanwa kitatyi kyādi kikupila muntu ukola mu mingotyi ku dibwe dya olo. Inoko, Charles Taze Russell ne bakwabo Befundi ba Bible, basokwele kintu kya mvubu mpata—ke bubinebine bwa mu Bible kadi. Kadi basapwidile’bo bakwabo na kampeja bukidi.
Mu bushipo bwa mwaka wa 1914, bantu midiyo ne midiyo ba mu bibundi bikatampe kujokoloka ntanda yonso batūtyikile ku “Foto Drame ya Bupangi,” ya bula bwa mansá mwanda yalupwilwe na Kitango kya Ntanda Yonso kya Befundi ba Bible (I.B.S.A.). Byoyadi na bifwatulo bijina, na musombelo weñenya ne mubangi utulumukwa, ino drame imanine pa Bible yatadilwe na bantu ba tamba mu mānga ya muzo wa muntu kutūla ne ku mfulo kwa Umbikalo wa Myaka Kanunu wa Yesu Kidishitu.—Kus. 20:4. *
Ino le tunena bika pa boba badi mu bibundi bityetye ne mu bifuko bya kunja? Pa kutyina bantu ba nzala ya bubinebine bakabulwa uno mukenga, mu Kweji 8, 1914, Kitango kya I.B.S.A. kyalupwile “Eureka Drame”—muswelo umo wa “Foto Drame” yakubulwa’mo bipindi bya video yadi iselwa ku makasa. Kwadi miswelo isatu ya kutonga, muswelo ne muswelo mu ndimi mivule: “Eureka X” mwadi mānga mikwatwe ku diwi ne minjiki. “Eureka Y” mwadi myanda yonso mikwatwe ne bifwatulo biyampe bijina. Ne “Eureka Drame ya Kisaka,” yadi ya kwingidijibwa ku njibo, yadi’mo mānga mitongwe, ne ñimbo ya butōtyi. Mafono a lupoto lutyetye, ne kingidilwa kya kumwekeja bifwatulo (projecteur) byadi bikokeja kusokolwa.
Byokekwadipo kusakilwa kingidilwa kyakutadija nakyo filime nansha dikalashi dikatampe dya video, Befundi ba Bible babwenye kutadija’yo ku bitupu kufula kwa kibundi, ne kwenda mu bifuko bipya na musapu wa Bulopwe. “Eureka X” ya mawi onka yadi ibwanya kulombolwa dyuba nansha bufuku. “Eureka Y” ya bifwatulo bijina yadi ibwanya kulombolwa pampikwa mudilo wa nshinga, na kwingidija mudilo wa lampi. Kiteba kya Mulami kya Felande (Angele) kinena’mba, “tubwanya kulombola bino bifwatulo mu bifuko bivule.” Uno mwanda wadi wa bine!
Pa kyaba kya kuluwa bifuko bikatampe bya makayo, Befundi ba Bible ba tumweno badi basokola bifuko bya ku bitupu, kimfwa masomo, mobo makatampe a biketelo bya mambo, pa mansanka, ne mobo makatampe mwipwijijanga beni mukose. Twatadije misunsa mivule panja pa mobo na kwingidija dala mikatampe itōka miyeyeke ku njibo mikatampe pamo bwa “dikalashi.” Anthony Hambuch wasonekele amba: “Babidimye balongolwele kakiwanza katyetye ku abo madimi, baala’mo milamba mivule pa kushikata bantu ne kulonda mpangiko.” Kino kisumpi kyadi kitadija “Eureka” kyaingidije “Kudiye ya Drame” mwanda wa kusela bingidilwa byabo, bitundu, ne kutūla bitūlo ne kutekela’mo.
Bantu batadile “Eureka” bavudile’ko ke tutwa na tutwa. Mu États-Unis, kwatenwe bantu 400 mu njibo ya masomo yadi mu kibundi kya bantu 150 mobalombwele’yo. Mu bifuko bikwabo, bantu bamo ba mitamba ne mitamba badi benda makilometele 8 mwanda wa kutala “Eureka Drame.” Mu Suede, balondakani ba Charlotte Ahlberg bakabungakene mu njibo yandi mityetye, “batengelwe bya binebine” pa kwivwana mawi makwatwe. Kintu kya bantu 1500 baile kwiitala mu kibundi kya kufula kya mabwe a bupeta mu Ostrali. Kiteba kya Mulami kyanene amba, ku masomo a sekondele ne ku ma inivelesite “badimu ne bana ba masomo basangedile bifwatulo ne bintu byadi bikwetwe ku fono yetu miyampe.” “Eureka Drame” yadi miyukane’nka ne mu bifuko mwadi mobo atadilwa’mo mafilime.
KUTAMIJA NKUNWA YA BUBINEBINE
“Eureka Drame” yaikele ke kingidilwa kimo kya kamweno mu “Kutandabula Mwingilo wa Kalasa,” kwine kwadi kutuma tulasa twa Befundi ba Bible baneni mwanda wa kushilula tulasa tupya twa kwifunda. Bine, i bikomo kuyuka buvule bwa bantu batadile “Eureka Drame.” “Madrame”mavule aingidijibwe bininge. Ino, mu 1915 bisumpi bya kutadija “Drame” 14 kete mu bisumpi 86 byadi bileta musapu kitatyi ne kitatyi. Pa kutompola mwanda wa kubulwa kuvuija mwingilo wabo wa kutadija drame, bantu badi baleta misapu ku mfulo kwa mwaka banene amba, bantu mudiyo umo ne kupita batadile ino “Drame.” Kintu kya bantu 30000, balombele mabuku esambila pa Bible.
“Eureka Drame” keyaikelepo padi bu kinkumenkume kivulukwa mu mānga, ino tamba ku Ostrali kutūla ku Arjantine, tamba ku Afrika wa Kunshi kutūla ku kisanga kya Beletanye, India ne Karibea, bimweka bu midiyo ne midiyo ya bantu yatadile ino drame ya pa bula. Bavule mu bukata mwabo basokwele bubinebine bwa mu Bible—kintu kya bulēme kutabuka olo—kadi babwanya kunena’mba “Eureka!”
^ mus. 4 Tala kishinte kinena’mba “Bintu bya Kala bya mu Bibīko Byetu—Myanda Mikatampe ya mu Lwitabijo mu Bula bwa Myaka 100, kidi mu Kiteba kya Mulami kya 15 Kweji 2, 2014, Paje 30-32.


text:
TSHISAKIDILA
Mudi mulayi wa Danyele umanyisha dilua dia Masiya
MUPROFETE Danyele uvua ne muoyo bidimu bipite pa 500 kumpala kua Yezu kuledibuaye. Nansha nanku, Yehowa wakamanyisha Danyele malu avua mua kuleja dîba divua Yezu ne bua kuedibua manyi a nyuma peshi kutekibua Masiya anyi Kristo. Wakamuambila ne: ‘Umanye, ujingulule ne: Dîba diakapatuka mukenji ne: Bapingaje bantu mu Yelushalema ne base musoko tshiakabidi, too ne ku difika dia muntu muedibue manyi pa mutu [anyi Masiya], mukokeshi mene, mbingu muanda mutekete neyipite ne mbingu makumi asambombo ne ibidi.’—Danyele 9:25.
Bua kumanya tshikondo tshivua Masiya ne bua kulua, tudi ne bua kuanji kumanya dîba divua tshikondo tshivua tshifikisha kudi Masiya tshituadije. Bilondeshile mulayi, tshivua ne bua kutuadija ‘dîba diakapatuka mukenji ne: bapingaje bantu mu Yelushalema ne base musoko tshiakabidi.’ Ndîba kayi ‘diakapatuka mukenji’ eu? Bilondeshile Nehemiya (umue wa ku bafundi ba Bible), mukenji wa kuibakulula bimanu bia Yelushalema wakapatuka mu ‘tshidimu tshia makumi abidi tshia bukokeshi bua mukalenge Atashasete.’ (Nehemiya 2:1, 5-8) Bafundi ba malu a kale badi bamba ne: tshidimu tshijima tshia kumpala tshia bukokeshi bua Atashasete tshivua mu 474 kumpala kua bikondo bietu ebi (K.B.B.). Nunku, tshidimu tshia 20 tshia bukokeshi buende tshivua tshia 455 K.B.B. Tudi bamanye mpindieu ne: mulayi wa Danyele uvua ne bua kutuadija mu 455 K.B.B
Danyele udi uleja mutantshi wikala tshikondo tshidi tshifikisha kudi ‘Masiya Mukokeshi’ ne bua kunenga. Udi wakula bua ‘mbingu muanda mutekete ne mbingu makumi asambombo ne ibidi,’ bungi busanga bua mbingu 69. Tshikondo etshi tshivua mua kunenga mutantshi bule kayi? Bible ya bungi idi ileja ne: eyi ki mmbingu ya matuku muanda mutekete to, kadi mmbingu ya bidimu. Mbuena kuamba ne: lumingu luonso ludi luleja bidimu muanda mutekete. Bena Yuda ba kale bavua bibidilangane ne lungenyi elu lua mbingu ya bidimu anyi bitupa bia bidimu muanda mutekete. Tshilejilu, bavua ne tshidimu tshia Nsabatu mu bidimu muanda mutekete bionso. (Ekesode 23:10, 11) Nunku, mbingu 69 ya mu mulayi idi ileja bitupa 69, tshitupa tshionso tshikale ne bidimu 7, tuamba ne: bidimu 483.
Mpindieu tuenzayi makumi. Tuetu babale bidimu 483 kumbukila ku tshia 455 K.B.B., tudi tufika ku tshia 29 bikondo bietu ebi (B.B.). Etshi ke tshidimu tshivua Yezu mutambule ne mulue Masiya!* (Luka 3:1, 2, 21, 22) Mushindu uvua mulayi eu mukumbane udi ukolesha ditabuja dietu, ki mmuomu anyi?
* Kumukila mu 455 K.B.B. too ne mu 1 K.B.B. tudi ne bidimu 454. Kumukila ku tshidimu tshia 1 K.B.B. too ne ku tshia 1 B.B., tudi ne tshidimu tshimue (bualu kakuvua tshidimu tshia tshijengu to). Kumukila mu 1 B.B. too ne mu 29 B.B. tudi ne bidimu 28. Patudi tusangisha bipeta bisatu ebi tudi tupeta bidimu 483. ‘Bakashipa’ Yezu mu 33 B.B., munkatshi mua lumingu lua 70 lua bidimu. (Danyele 9:24, 26) Bala mukanda wa Tutumayi ntema ku mulayi wa Danyele! nshapita wa 11, ne wa Étude perspicace des écritures, Volime 2, dibeji dia 995-999. Yonso ibidi mmipatula kudi Bantemu ba Yehowa.


text:
TSHIENA-BUALU TSHINENE NZAMBI UDIKU UKUTABALELA ANYI?
Nzambi udiku ukutabalela anyi?
“Tshiena mua kudisungila to, ndi mupele; Yehowa antabalelaku.” * —DAVIDI MU ISALELE, MU BIDIMU BIA 1000 K.B.B.
Bivuaku bimpe bua Davidi kutekemenaye kudi Nzambi bua amutabalele anyi? Nzambi utuku ukutabalela anyi? Bantu ba bungi kabena bitaba ne: Nzambi wa bukole buonso udi ubatabalela. Bua tshinyi?
Bumue bua ku malu budi ne: Nzambi udi ku mutu kua bionso menemene kupita bantu. Bua muaba udiye, bisamba bionso ‘bidi bu dimata dia mâyi didi ditankuka ku luesu, yeye udi ubibala bu lupuishi lukese lua pa tshiamu tshia kuidikija natshi bujitu.’ (Yeshaya 40:15) Mufundi mukuabu wa matuku etu aa udi ne mpata uvua mufike too ne ku diamba ne: “kabiena bikumbana bua kuitaba ne: kudi Nzambi kampanda udi utabalela ne utangila malu audi wenza.”
Bamue bantu badi bobu bamona ne: malu adibu benza adi abavuija kabayi bakumbane bua Nzambi kubatabalela. Tshilejilu, tatu mukuabu wa bidimu 50 ne pa mutu diende Jim, udi wamba ne: “Mvua nsambila misangu ne misangu bua ditalala ne didikanda, kadi anu mu mutantshi mukese, mvua mfika munda misangu yonso. Ndekelu wa bionso, ngakafika ku dimona ne: mvua muntu mubi ne Nzambi kavua ukokesha bua kungambuluisha to.”
Nzambi udiku kule menemene ne bantu bua kubengaye kutumona anyi? Mmunyi mudiye udiumvua bulelela bua bifukibua biende bidi bipange bupuangane? Muntu yeye kayi ne dimanya dia Nzambi, kena mua kumvuija bimpe malu a Nzambi anyi kuandamuna nkonko eyi to. Kadi Bible, Dîyi dia Nzambi difundisha ku nyuma wende didiye mutumine bantu, udi utujadikila ne: Nzambi kena kule ne bantu ne udi ubatabalela. Bible udi wamba ne: ‘Kena kule ne yonso wa kutudi.’ (Bienzedi 17:27) Mu biena-bualu binayi bidi bilonda ebi, netumone tshidi Nzambi utuambila bua mushindu udiye utabalela bantu ne mudiye muleje bantu bu wewe ditabalela dilelela.
^ tshik. 3 Musambu 40:17, NWT; Yehowa ke dîna dia Nzambi bilondeshile Bible.


text: Kudi muludiki. Mujiki wa Davidi.19 Diulu didi diamba butumbi bua Nzambi;+Bia mu diulu* bidi bimanyisha mudimu wa bianza biende.+2 Ku dituku ne ku dituku, muakulu wabi udi upongoloka,Ne butuku buonso, bidi bisokolola dimanya.3 Kakuena muakulu, kakuena mêyi;Dîyi diabi kadiena diumvuika.4 Kadi tshiona* tshiabi ntshipatuke tshiye pa buloba bujima,Ne mukenji wabi mmuye too ne ku ntengu ya buloba budi bantu basombele.*+Yeye mmuashile dîba ntenta mu diulu;5 Didi bu musedianganyi udi upatuka mu nzubu wende wa munda;Didi disanka bu tshilobo tshidi tshinyemena mu njila watshi.6 Didi dipatukila ku ditengu dimue dia diulu,Ne didi dinyunguluka too ne ku ditengu diadi dikuabu;+Ne kakuena tshintu nansha tshimue tshidi tshisokome ku munya wadi.7 Mukenji wa Yehowa mmupuangane,+ udi ufilulula bukole.*+Divuluija dia Yehowa ndia kueyemena,+ didi divuija muntu udi kayi ne dimanya muena meji.+8 Mêyi matuma a kudi Yehowa mmakane, adi asankisha muoyo;+Mukenji wa Yehowa mmukezuke, udi ukenkesha mêsu.+9 Ditshina dia Yehowa+ ndikezuke, didi dishalaku kashidi.Mêyi a dilumbuluisha a Yehowa mmalelela, buonso buawu mmakane.+10 Mbia kunanga kupita or,Kupita or wa bungi mutambe buimpe,*+Ne mbishême bikole kupita buitshi,+ buitshi budi bumata ku dipula.*11 Muena mudimu webe mmudimujibue kudibi;+Kubilama kudi ne difutu dinene.+12 Nnganyi udi mua kujingulula mapanga ende?+Umbingishe ku mpekatu indi tshiyi mujingulule.13 Kanda muena mudimu webe ku bienzedi bia dikamakama;+Kubilekedi bimpita bukole.+Nunku nengikale mukumbanangane,+Tshiyi ne bualu mu mpekatu mienza ne tshikama.*14 Mêyi a mukana muanyi ne meji andi ngelangana mu muoyo wanyiAkusankishe,+ Yehowa wanyi, Dibue dianyi+ ne Mupikudi wanyi.+


text:
NSHAPITA WA 103
Badi bakezula ntempelo tshiakabidi
MATAYI 21:12, 13, 18, 19 MÂKO 11:12-18 LUKA 19:45-48 YONE 12:20-27
YEZU UDI WELA MUTSHI WA MFIGI MULAWU NE UKEZULA NTEMPELO
YEZU UVUA NE BUA KUFUA BUA BANTU BA BUNGI BAPETE MUOYO
Yezu ne bayidi bende badi bafuma ku dipitshisha butuku buisatu mu Betania katshia bafuma mu Yeliko. Mpindieu patshiatshia mu Dimue dia 10 ngondo wa Nisana, badi baya batangile mu Yelushalema. Yezu udi ne nzala. Nunku padiye umona mutshi wa mfigi, udi uya mutangilaku. Mutshi au uvuaku mukuame tumuma anyi?
Tudi ku ndekelu kua ngondo muisatu, kadi tshikondo tshivua mfigi ikuama tshivua tshituadija mu ngondo muisambombo. Mabeji akavua matuadije kupatuka wowu kumpala. Ke Yezu kuela meji ne: kuvua mua kuikala tumuma tua kumpala. Kadi kakasangana kamuma nansha kamue to. Mabeji avua mafile tshimuenekelu tshia dishima. Ke Yezu kuamba ne: “Muntu kadi kabidi tumuma tuebe nansha.” (Mâko 11:14) Diakamue mutshi wakatuadija kuuma, mmumue ne: diumvuija dia tshivuabu ne bua kulonga dituku divua dilonda mu dinda.
Katupa kakese pashishe, Yezu ne bayidi bende bakafika mu Yelushalema. Wakaya ku ntempelo ukavuaye mutangile dituku dishale mu mapingaja. Bua musangu eu udi wenza bualu bunene kupita kutangila tshianana, udi wenza kabidi malu a muomumue ne avuaye muenze kukadi bidimu bisatu kumpala mu Pasaka wa mu 30 B.B. (Yone 2:14-16) Musangu eu Yezu udi wipata “bantu bavua basumbisha ne basumba bintu mu ntempelo.” Wakatonkola kabidi “mêsa a bashintudi ba makuta ne bibasa bia bavua basumbisha nyunyi ya nkutshi.” (Mâko 11:15) Kakalekela muntu nansha umue wambula bintu bua kuya nabi mu tshimenga tshikuabu ukosoluela mu lubanza lua ntempelo to.
Bua tshinyi Yezu wakangata dipangadika dinene edi bua bantu bavua bashintula makuta ne bavua bapanyisha nyama ku ntempelo? Udi wamba ne: “Ki mbafunde ne: ‘Nebabikile nzubu wanyi ne: nzubu wa disambila bua bantu ba bisamba bionso anyi’? Kadi nuenu nudi bamuvuije tshisokomenu tshia banyengianganyi ba bintu.” (Mâko 11:17) Uvua mubikile bantu aba ne: banyengianganyi ba bintu bualu bavua balomba bantu bavua bakeba kusumba nyama ya kulambula makuta a bungi. Yezu wakamona tshivuabu benza etshi bu buivi ne dinyengangana dia bintu.
Bushuwa, bamfumu ba bakuidi, bafundi ne balombodi ba bantu bakumvua malu avua Yezu muenze, ne bakajinga ne muabu muonso bua bamushipe. Kadi bakatuilangana ne lutatu kampanda. Kabavua bamanye tshiakuenza bua kushipa Yezu to, bualu bantu bavua balua bapite bungi bua kumuteleja.
Bena Yuda ne bantu ba bisamba bia bende bavua bitabe ntendelelu wa bena Yuda bavua balue bua Pasaka. Munkatshi muabu muvua bena Greke bavua balue bua kutendelela mu tshibilu etshi. Bantu aba bakatuilangana ne Filipo, pamuapa bakaya kudiye bua muvuaye ne dîna dia mu tshiena Greke, ne bakamuambila bua bamonangane ne Yezu. Filipo uvua mua kuikala welakana bikale dituilangana diabu edi divua dimpe, ke kuyaye kuambila Andele. Bubidi buabu bakambila Yezu bualu abu, pamuapa utshivua ku ntempelo.
Yezu uvua mumanye ne: uvua ne bua kufua mu matuku makese, nunku etshi katshivua tshikondo tshia kuenza malu bua kusankisha bantu tshianana tshianana anyi bua kukeba bua bantu ba bungi bamunange to. Wakandamuna bapostolo babidi aba ne tshilejilu kampanda wamba ne: “Dîba ndikumbane bua Muana wa muntu kutumbishibua. Bulelela, bulelela, ndi nnuambila ne: bikala lutete lua blé kaluyi lumate panshi ne lufue, ludi lushala anu lutete lumue; kadi luolu lufue, dîba adi ludi lukuama mamuma a bungi.”—Yone 12:23, 24.
Lutete lumue lua Blé luvua mua kuikala mushinga mukese. Kadi bobu balukune ne luolu “lufue” bu dimiinu, ludi mua kutoloka ne panyima pa matuku ludi mua kukola ne kulua tshikolakola tshikale ne ntete ya bungi. Bia muomumue Yezu ke uvua muntu mupuangane. Bu muvua Yezu mushale ne lulamatu kudi Nzambi too ku lufu luende biakenza bua bantu ba bungi badi ne lungenyi lua muomumue lua kudipangisha malu bapete muoyo wa tshiendelele ku diambuluisha diende. Nunku, Yezu udi wamba ne: “Muntu yonso udi munange muoyo wende bikole udi uwubutula, kadi muntu yonso udi mukine muoyo wende pa buloba ebu neawulame bua muoyo wa tshiendelele.”—Yone 12:25.
Yezu kavua anu uditatshisha bua bualu buende nkayende to, bualu wakamba ne: “Muntu yeye musue kungenzela mudimu, andonde ne muaba undi, ke wikala kabidi muena mudimu wanyi. Muntu yeye musue kungenzela mudimu, Tatu neamuambike bunême.” (Yone 12:26) Edi ndifutu dimpe be! Bantu badi Tatu wambika bunême nebakokeshe pamue ne Kristo mu Bukalenge bua Nzambi.
Bu muvua Yezu mumanye ne: uvua ne bua kukenga bikole ne kufua lufu lubi, wakamba ne: “Ndi ne dipampakana mpindieu, ngambe tshinyi? Tatu, umpandishe ku dîba edi.” Kadi Yezu kavua musue kubenga kukumbaja disua dia Nzambi to. Ke kutungunukaye wamba ne: “Nansha nanku, bua bualu ebu ke bundi mufikile ku dîba edi.” (Yone 12:27) Yezu wakitaba malu onso avua Nzambi mulongolole too ne lufu luende bu mulambu.


text:
Dilongolola malu bua dipingana dia bakuatshibue bafumina mu Babilona (5-11)
1 Mu tshidimu tshia kumpala tshia Kolesha+ mukalenge wa Pelasa, bua dîyi divua Yehowa muambe ku butuangaji bua Yelemiya+ kukumbanadi, Yehowa wakasonsola lungenyi lua Kolesha mukalenge wa Pelasa bua kufila dimanyisha mu bukalenge buende buonso, dimanyisha divuaye kabidi mufunde,+ wamba ne:2 “Kolesha mukalenge wa Pelasa udi wamba ne: ‘Yehowa Nzambi wa mu diulu mmumpeshe makalenge onso a pa buloba,+ ne mmumpeshe kabidi mudimu wa kumuibakila nzubu mu Yelushalema+ udi mu Yuda.3 Muntu yonso udi munkatshi muenu wa mu tshisamba tshiende tshijima, Nzambi wende ikale nende, ne yeye abande ku Yelushalema udi mu Yuda, ne ibakulule nzubu wa Yehowa Nzambi wa Isalele (yeye udi Nzambi mulelela), muena nzubu uvua mu Yelushalema.*4 Muntu yonso udi musombe bu muntu wa ku babende,+ nansha yeye muikale muaba kayi, bena mutumba bende* bamuambuluishe pa kumupesha arjan ne or, bintu bikuabu ne bimuna, pamue ne dipa dia budisuile bua nzubu wa Nzambi mulelela+ uvua mu Yelushalema.’”5 Nunku bamfumu ba nzubu ya batatu ya bena Yuda ne ya bena Benyamina ne bakuidi ne bena Lewi (mmumue ne: muntu yonso uvua Nzambi mulelela musonsole lungenyi luende) bakadilongolola bua kubanda ne kuibakulula nzubu wa Yehowa uvua mu Yelushalema.6 Bena mutumba babu bonso bakabambuluisha pa kubapesha* bintu bia arjan ne bia or, bintu bikuabu, bimuna, ne bintu bia mushinga, kusangisha ku mapa onso a budisuile.7 Mukalenge Kolesha wakapatula kabidi bintu bia mu nzubu wa Yehowa bivua Nebukadenesâ muangate ku Yelushalema ne muteke mu nzubu wa nzambi wende.+8 Kolesha mukalenge wa Pelasa wakabipatula ku bulombodi bua Miteledata mulami wa tshibutshilu, yeye kubibadila Sheshebasâ*+ mfumu wa Yuda.9 Mpindieu ebi mbintu bivuabu babale: bintu 30 bia or bienze bu bibondo, bintu tshinunu bia arjan bienze bu bibondo, malongo makuabu 29,10 tubakudi 30 tua or, tubakudi 410 tua arjan, ne bintu bikuabu tshinunu.11 Bintu bia or bionso ne bia arjan bivua 5 400. Sheshebasâ wakabanda ne bintu bionso ebi pavuabu bapingaje bena Yuda bavuabu bakuate+ mu Babilona ku Yelushalema.


text:
BIUMA BIA MU DÎYI DIA NZAMBI | YESHAYA 38-42
Yehowa udi upesha badi batshioke bukole
Nyunyi wa mukanku udi mua kushala muulu mêba a bungi ku diambuluisha dia kapepe ka luya katu kabanda muulu. Padiye upeta muaba udi kapepe aka, udi unyungulukilamu, ne kadi kamubandisha muulu bikole menemene. Padi mukanku ufika pa bule kampanda, udi umbuka uya muaba mukuabu udi kapepe ka luya, utuadija kuenza bia muomumue
Mushindu mupepele udi mukanku ubuka kabiyi bimulomba makanda eu udi uleja bimpe mutudi bakumbane bua kutungunuka ne kutendelela Yehowa ku diambuluisha dia bukole budiye utupesha